iHadis | জামে' আত-তিরমিজি - সদ্ব্যবহার ও পারস্পরিক সম্পর্ক বজায় রাখা অধ্যায়ঃ\nবাবা-মায়ের সাথে উত্তম আচরণ\nঅধ্যায় : সদ্ব্যবহার ও পারস্পরিক সম্পর্ক বজায় রাখা\nবাহ্‌য ইবনু হাকীমের দাদা [মু‘আবিয়া ইবনু হাইদা (রাঃ)] থেকে বর্ণিতঃ\nতিনি বলেন, আমি বললাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! কোন্ ব্যক্তির সাথে আমি উত্তম আচরণ করব? তিনি বললেনঃ তোমার মায়ের সাথে। আমি প্রশ্ন করলাম, এরপর কার সাথে? তিনি বললেনঃ তোমার মায়ের সাথে। আমি আবার প্রশ্ন করলাম, এরপর কার সাথে? তিনি বললেনঃ তোমার মায়ের সাথে। আমি আবার প্রশ্ন করলাম, এরপর কার সাথে? তিনি বললেনঃ তারপর তোমার বাবার সাথে, তারপর নিকটাত্মীয়তার ক্রমানুসারে উত্তম আচরণ করবে।\nহাসান, মিশকাত (৪৯২৯)।\nআবূ হুরাইরা, আবদুল্লাহ ইবনু আমর, আইশা ও আবুদ দারদা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, বাহয ইবনু হাকীমের অপর নাম আবূ মুআবিয়া ইবনু হাইদা। এ হাদীসটি হাসান। শুবা (রহঃ) বাহ্‌য ইবনু হাকীমের সমালোচনা করেছেন। কিন্তু হাদীস পারদর্শীদের মতে তিনি একজন সিকাহ বর্ণনাকারী। তার নিকট হতে মা’মার, সুফিয়ান সাওরী, হাম্মাদ ইবনু সালামা প্রমুখ হাদীসের ইমামগণ হাদীস বর্ননা করেছেন।\n( সবচাইতে উত্তম কাজ )\nতিনি বলেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বললাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! কোন্ কাজ সবচাইতে উত্তম? তিনি বললেনঃ নামায তার নির্ধারিত সময়ে আদায় করা। আমি আবার প্রশ্ন করলাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! এরপর কোনটি? তিনি বললেনঃ বাবা-মায়ের সাথে উত্তম আচরণ করা। আমি আবারো প্রশ্ন করলাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! তারপর কোন্‌টি? তিনি বললেনঃ আল্লাহ্ তা‘আলার পথে জিহাদ করা। এরপর আমাকে কিছু বলা হতে রাসূলুল্লাহ (সাল্লাল্লাহু ‘আলাইহি ওয়া সাল্লাম) নীরব থাকেন। আমি তাঁকে আরো প্রশ্ন করলে নিশ্চয়ই আমাকে তিনি আরো জানাতেন।\nসহীহ, সহীহা (১৪৮৯) , বুখারী, মুসলিম।\nআবূ আমরের নাম সা’দ ইবনু ইয়াস। এ হাদীসটিকে আবূ ঈসা হাসান সহীহ বলেছেন। এ হাদীসটি আল-ওয়ালীদ ইবনুল আইযার হতে আশ-শাইবানী ও শুবা-সহ একাধিক বর্ণনাকারী বর্ণনা করেছেন। আবূ আমর আশ-শাইবানী-ইবনু মাউঊদ (রাঃ) হতে একাধিকসূত্রে এ হাদীসটি বর্ণিত হয়েছে।\nবাবা-মায়ের সন্তুষ্টির ফযীলত\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ বাবার সন্তুষ্টির মধ্যেই আল্লাহ্ তা‘আলার সন্তুষ্টি এবং বাবার অসন্তুষ্টির মধ্যেই আল্লাহ্ তা‘আলার অসন্তুষ্টি রয়েছে।\nসহীহ, সহীহা (৫১৫)।\nউপরোক্ত হাদীসের মতো হাদীস মুহাম্মদ ইবনু বাশশার-মুহাম্মাদ ইবনু জাফর হতে, তিনি শুবা হতে, তিনি ইয়ালা ইবনু আতা হতে, তিনি তার পিতা-আবদুল্লাহ ইবনু আমর (রাঃ) হতে এই সূত্রেও বর্ণিত হয়েছে। এটাকে তিনি মারফু হাদীস হিসেবে বর্ণনা করেননি এবং এটাই অনেক বেশি সহীহ।\nআবু ঈসা বলেন, এটিকে শুবার সঙ্গীগণ একইভাবে মাওকূফ হিসেবে শুবা হতে, তিনি ইয়ালা ইবনু আতা হতে, তিনি তার পিতা-আবদুল্লাহ ইবনু আমর (রাঃ)-এর সূত্রে বর্ণনা করেছেন। এটা শুবার সূত্রে মারফূ (রাসূলূল্লাহ সাল্লাল্লাহু আলাইহি ওয়াসাল্লামের বাণী) হিসাবে শুধু খালিদ ইবনুল হারিস (রাঃ) বর্ণনা করেছেন। খালিদ ইবনুল হারিস একজন সিকাহ ও বিশ্বস্ত বর্ণনাকারী। মুহাম্মাদ ইবনুল মুসান্না বলেন, আমি বসরায় খালিদের সমতুল্য এবং কূফায় আবদুল্লাহ ইবনু ইদরীসের মতো যোগ্য কোন ব্যক্তিকে দেখিনি। আব্দুল্লাহ ইবনু মাসঊদ (রাঃ) হতেও এ অনুচ্ছেদে হাদীসটি বর্ণিত আছে।\nতিনি বলেন, তার কাছে একজন লোক এসে বলল, আমার এক স্ত্রী আছে। আমার মা আমাকে নির্দেশ দিচ্ছেন তাকে তালাক দেয়ার জন্য। আবুদ দারদা (রাঃ) বললেন, রাসূলল্লাহ (সাল্লাল্লাহু ‘আলাইহি ওয়া সাল্লাম)-কে আমি বলতে শুনেছিঃ জান্নাতের সর্বোত্তম দরজা হচ্ছে বাবা। তুমি ইচ্ছা করলে এটা ভেঙ্গে ফেলতে পার অথবা এর রক্ষণাবেক্ষণও করতে পার।\nসহীহ্, সহীহা (৯১০) , মিশকাত, তাহকীক ছানী (৪৯২৮)।\nইবনু আবী উমার বলেনঃ সুফিয়ান কখনো মায়ের কথা বলেছেন আবার কখনো বাবার কথা বলেছেন। এ হাদীসটি সহীহ। আবূ আবদুর রাহমান আস-সুলামীর নাম আবদুল্লাহ ইবনু হাবীব।\nবাবা-মায়ের অবাধ্য হওয়া কাবীরা গুনাহ\nআবদুর রাহমান ইবনু আবী বাকরা (রাঃ) হতে তার বাবা থেকে বর্ণিতঃ\nতিনি (আবূ বাকরা) বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ আমি কি তোমাদেরকে সর্বাধিক কাবীরা গুনাহের ব্যাপারে জানিয়ে দিবো না? সাহাবীগণ বললেন, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! অবশ্যই জানিয়ে দিন। তিনি বললেনঃ আল্লা্হ্ তা‘আলার সাথে অংশীদারিত্ব স্থাপন করা এবং বাবা-মায়ের অবাধ্য হওয়া। বর্ণনাকারী বলেন, তিনি হেলান দিয়ে বসা ছিলেন। তিনি সোজা হয়ে বসেন এবং বলেনঃ এবং মিথ্যা সাক্ষ্য দেয়া ও মিথ্যা বলা। একথাটি রাসূলুল্লাহ (সাল্লাল্লাহু ‘আলাইহি ওয়া সাল্লাম) অবিরতভাবে বলতে থাকেন। আমরা (মনে মনে) বলতে লাগলাম, আহা! তিনি যদি থামতেন, চুপ করতেন!\nসহীহ্, গাইয়াতুল মারাম (২৭৭) , বুখারী, মুসলিম।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন ব্যক্তি কর্তৃক তার বাবা-মাকে গালিগালাজ করা কাবীরা গুনাহ্। সাহাবীগণ বললেন, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! কেউ কি তার মা-বাবাকে গালিগালাজ করতে পারে? তিনি বললেনঃ হ্যাঁ। কোন লোক অন্য কারো বাবাকে গালি দেয়। এর উত্তরে সেও তার বাবাকে গালি দেয়। সে অন্য কারো মাকে গালি দেয়। এর উত্তরে ঐ ব্যক্তিও তার মাকে গালি দেয়।\nসহীহ্, তা’লীকুর রাগীব (৩/২২১)।\nবাবার বন্ধু-বান্ধবদের প্রতি সম্মান দেখানো\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে আমি বলতে শুনেছিঃ সর্বাধিক সাওয়াবের কাজ হচ্ছে বাবার বন্ধু-বান্ধবদের সাথেও সম্পর্ক বজায় রাখা।\nসহীহ্, যঈফা (২০৮৯) , মুসলিম।\nআবূ উসাইদ (রাঃ) হতেও অনুচ্ছেদে হাদীস বর্ণিত আছে। আবূ ঈসা বলেন, এ হাদীসের সনদ সহীহ্। এ হাদীসটি ইবনু উমার (রাঃ) হতে অন্যান্য সূত্রেও বর্ণিত হয়েছে।\nখালার সাথে উত্তম আচরণ করা\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ খালা হলো মাতৃস্থানীয়।\nসহীহ্, ইরওয়া (২১৯০) , বুখারী, মুসলিম।\nএ হাদীসের সাথে একটি দীর্ঘ ঘটনা রয়েছে। এ হাদীসটি সহীহ্।\nইবনে উমার (রাঃ) হতে বর্ণিত আছে, রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকট একজন লোক এসে বলল, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আমি একটি কাবীরা গুনাহ্ করে ফেলেছি। আমার তাওবাহ করার সুযোগ আছে কি? তিনি প্রশ্ন করেনঃ তোমার মা কি বেঁচে আছেন? সে বলল, না। তিনি আবার প্রশ্ন করেনঃ তোমার খালা কি বেঁচে আছেন? সে বলল, হ্যাঁ। তিনি বললেনঃ তার সাথে উত্তম আচরণ কর। সহীহ্, তা’লীকুর রাগীব (৩/২১৮)।\nআলী এবং বারাআ ইবনু আ’-যিব (রাঃ) হতেও এ অনুচ্ছেদে হাদীস বর্ণিত আছে। রাসূলুল্লাহ (সাল্লাল্লাহু ‘আলাইহি ওয়াসাল্লাম)-এর উপরোক্ত হাদীসের অনুরূপ হাদীস ইবনু আবী উমার-সুফিয়ান ইবনু উয়াইনা হতে, তিনি মুহাম্মাদ ইবনু সূকা হতে, তিনি আবূ বাক্‌র ইবনু হাফস হতে এই সূত্রেও বর্ণিত আছে। এ সূত্রে ইবনু উমার (রাঃ)-এর কথা উল্লেখ নেই। এই সূত্রটি পূর্বোল্লেখিত মু‘আবিয়ার সুত্রের চাইতে অনেক বেশি সহীহ্। আবূ বাকর ইবনু হাফস হলেন ইবনু উমার ইবনু সা’দ ইবনু আবী ওয়াক্কাস।\n(সন্তানের প্রতি) বাবা-মায়ের দু’আ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তিন প্রকারের দু’আ অবশ্যই মঞ্জুর করা হয়, তাতে কোন রকম সন্দেহ নেই। নির্যাতিত ব্যক্তির দু’আ, মুসাফিরের দু’আ এবং সন্তানের প্র্রতি বাবার বদ-দু’আ।\nআবূ ঈসা বলেন, এই হাদীসটি ইয়াহ্ইয়া ইবনু আবী কাসীরের সূত্রে হাজ্জাজ আস-সাওয়াফ হিশামের রিওয়ায়াতের মতোই বর্ণনা করেছেন। আবূ হুরাইরা (রাঃ) হতে যে আবূ জাফার হাদীসটি বর্ণনা করেন তিনি হলেন আবূ জাফার আল-মআযযিন। তার নাম সম্পর্কে আমরা অজ্ঞ। ইয়াহইয়া ইবনু আবী কাসীরও তার সূত্রে একাধিক হাদীস বর্ণনা করেছেন।\nতিনি বলেন, রাসূলুল্লাহ (সাল্লা্ল্লাহু ‘আলাইহি ওয়া সাল্লাম) বলেছেনঃ সন্তান কোন অবস্থাতেই তার বাবার সম্পূর্ণ অধিকার আদায়ে সক্ষম নয়। কিন্তু সে তার বাবাকে গোলাম অবস্থায় পেলে এবং তাকে কিনে মুক্ত করে দিলে তবে সামান্য অধিকার আদায় হয়।\nসহীহ্, ইবনু মাজাহ (৩৬৫৯) , মুসলিম।\nআবূ ঈসা বলেন, এ হাদীসটি হাসান সহীহ্। আমরা এ হাদীস বিষয়ে শুধুমাত্র সুহাইল ইবনু আবূ সালিহ-এর সূত্রেই জানতে পেরেছি। এ হাদীসটি সুহাইল ইবনু সালিহ-এর সূত্রে সুফিয়ান সাওরী ও একাধিক বর্ণনাকারী বর্ণনা করেছেন।\nরক্ত সম্পর্কের আত্মীয়তার বন্ধন ছিন্ন করা\nতিনি বলেন, আবুর রাদ্দাদ (রাঃ) একবার অসুস্থ হলে তাঁকে আবদুর রাহমান ইবনু আওফ (রাঃ) দেখতে আসেন। আবুর রাদ্দাদ (রাঃ) বলেন, আমার জানামতে সবচেয়ে উত্তম ও সর্বাধিক আত্মীয়তার সম্পর্ক বজায় রক্ষাকারী ব্যক্তি হলেন আবূ মুহাম্মাদ (আবদুর রাহমান)। আবদুর রাহমান (রাঃ) বললেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বলতে শুনেছিঃ পরিপূর্ণ কল্যাণ ও প্রাচুর্যের অধিকারী আল্লাহ্ তা‘আলা বলেনঃ ‘আমিই আল্লাহ্ এবং আমিই রাহমান। আত্মীয়তার সম্পর্ককে আমিই সৃষ্টি করেছি এবং আমার নাম হতে নির্গত করে এই নাম (রাহমান হতে রেহেম) রেখেছি। যে ব্যক্তি এই সম্পর্ক বহাল রাখবে আমিও তার সাথে (রাহমাতের) সম্পর্ক বহাল রাখব। আর এই সম্পর্ক যে ব্যক্তি ছিন্ন করবে আমিও তার হতে (রাহমাতের) সম্পর্ক ছিন্ন করব”।\nসহীহ, সহীহাহ্ (৫২০)।\nআবূ সাঈদ, ইবনু আবী আওফা, আমির ইবনু রাবীআ, আবূ হুরাইরা ও জুবাইর ইবনু মুতঈম (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, যুহরীর সূত্রে আবূ সুফিয়ান কতৃক বর্ণিত হাদীসটি সহীহ। মা’মার এই হাদীসটি বর্ণনা করেছেন যুহ্‌রী হতে, তিনি আবূ সালামা হতে, তিনি রাদ্দাদ আল লাইসী হতে, তিনি আবদুর রাহমান ইবনু আওফ (রাঃ)-এর সূত্রে। মুহাম্মাদ বলেন, মা’মার বর্ণিত রিওয়ায়াতটিতে ভুল আছে।\nআত্মীয়তার সম্পর্ক বহাল রাখা\nনবী (সাল্লাল্লাহু ‘আলাইহি ওয়া সাল্লাম) বলেছেনঃ সমানুরুপ ব্যবহারের মনোভাব নিয়ে সম্পর্ক রক্ষাকারী আত্মীয়তার সম্পর্ক রক্ষাকারী নয়, বরং কেউ কোন ব্যক্তির সাথে সম্পর্ক নষ্ট করলেও সে যদি তার সাথে সম্পর্ক বজায় রাখে তবে সে-ই হচ্ছে প্রকৃত সম্পর্ক স্থাপনকারী।\nসহীহ, গাইয়াতুল মারাম (৪০৪) , সহীহ আবূ দাঊদ (১৪৮৯) , বুখারী, মুসলিম।\nআবূ ঈসা বলেন, এ হাদীসটি হাসান সহীহ্। সালমান, আইশা ও আবদুল্লাহ ইবনু উমার (রাঃ) হতেও এ অনুচ্ছেদে হাদীস বর্ণিত আছে।\nমুহাম্মাদ ইবনু জুবাইর (রহঃ) হতে তার বাবা থেকে বর্ণিতঃ\nতিনি (জুবাইর) বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কর্তনকারী (আত্মীয়তার সম্পর্ক ছিন্নকারী) জান্নাতে যেতে পারবে না।\nসহীহ, গাইয়াতুল মারাম (৪০৮) , সহীহ আবূ দাঊদ (১৪৮৮) , বুখারী, মুসলিম।\nইবনু আবী উমার বলেন, সুফিয়ান বলেছেন, অর্থাৎ আত্মীয়তার সম্পর্ক ছিন্নকারী। আবূ ঈসা বলেন, এ হাদীসটি হাসান সহীহ্।\nসন্তানদের প্রতি ভালোবাসা\nউমার ইবনু আবদুল আযীয (রহঃ) থেকে বর্ণিতঃ\nখাওলা বিনতি হাকীম (রাঃ) একজন সৎকর্মশীলা মহিলা। তিনি বলেছেন, একদিন রাসূলুল্লাহ (সাল্লাল্লাহু ‘আলাইহি ওয়া সাল্লাম) তাঁর কন্যা ফাতিমা (রাঃ)–এর দুই ছেলের একজনকে কোলে করে বাহিরে এলেন। তখন তিনি বলেনঃ (সন্তানের মুহাব্বতে) তোমারাই কৃপণতা, কাপুরুষতা ও অজ্ঞতার কারণ হও। তোমরা হলে আল্লাহ্ তা‘আলার বাগানের সুগন্ধি ফুল।\nযঈফ, যঈফা (৩২১৪)।\nএ অনুচ্ছেদে ইবনু উমার ও আশআস ইবনু কাইস (রাঃ) হতেও হাদীস বর্ণিত আছে। আবূ ঈসা বলেন , শুধু উল্লেখিত সনদসূত্রেই আমরা এ হাদিসটি জেনেছি। খাওলা বিনতি হাকীম (রাঃ) হতে উমার ইবনু আবদুল আযীয (রহঃ) সরাসরি শুনেছেন বলে আমাদের জানা নেই।\nসন্তানদের প্রতি দয়া-অনুগ্রহ করা\nতিনি বলেন, আল-আকরা ইবনু হাবিস (রাঃ) রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে দেখলেন যে, তিনি হাসানকে চুমু খাচ্ছেন। ইবনু আবী উমার তার বর্ণনায় উল্লেখ করেছেন যে, তিনি হাসান অথবা হুসাইনকে চুমু খেয়েছেন। আল-আকরা (রাঃ) বলেন, আমার দশটি সন্তান আছে কিন্তু আমি তাদের কাউকে কখনো চুমু দেইনি। রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেনঃ যে ব্যক্তি দয়া-অনুগ্রহ করে না সে দয়া-অনুগ্রহপ্রাপ্ত হয় না।\nসহীহ, তাখরীজ “মুশকিলাতুল ফাক্‌র” (১০৮) , বুখারী, মুসলিম।\nআবূ ঈসা বলেন, আনাস ও আইশা (রাঃ) হতেও এ অনুচ্ছেদে হাদীস বর্ণিত আছে। আবূ সালামার নাম আবদুল্লাহ, পিতা আবদুর রাহমান। এ হাদীসটি হাসান সহীহ্।\nমেয়ে সন্তান ও বোনদের উদ্দেশ্যে খরচ করা\nআবূ সাঈদ আল–খুদরী (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমাদের মধ্যে যারই তিনটি মেয়ে অথবা তিনটি বোন আছে, সে তাদের সাথে স্নেহপূর্ণ ব্যবহার করলে জান্নাতে যাবে।\nআবূ ঈসা বলেনঃ এ অনুচ্ছেদে আইশা, উকবা ইবনু আমীর আনাস, জাবির, ইবনু আব্বাস (রাঃ) হতেও হাদীস বর্ণিত আছে। আবূ সাঈদ আল–খুদরী–এর নাম সা’দ ইবনু মালিক ইবনু সিনান। সা’দ ইবনু আবূ ওয়াক্কাস (রাঃ)–এর পিতা মালিক ইবনু উহাইব। কোন কোন রাবী এ সনদে একজন রাবীকে যোগ করেছেন। (তিনি হলেন সাঈদ ইবনু আবদুর রহমান ও আবূ সাঈদ (রাঃ)–এর মাঝখানে আইউব ইবনু বাশীর)।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তি তার মেয়ে সন্তানদের জন্য কোনরকম পরীক্ষার সম্মুখীন হয় (বিপদগ্রস্ত হয়) , সে তাদের ব্যাপারে ধৈর্য ধরলে তার জন্য তারা জাহান্নাম হতে আবরণ (প্রতিবন্ধক) হবে।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে লোক দুটি মেয়ে সন্তানকে লালান-পালন করবে, আমি এবং সে এভাবে একসাথে পাশাপাশি জান্নাতে যাব। এই বলে তিনি নিজের হাতের দুটি আঙ্গুল একত্র করে ইশারায় বুঝিয়ে দিলেন।\nসহীহ, সহীহাহ্ (২৯৭) , মুসলিম।\nতিনি বলেন, একজন মহিলা তার দুই মেয়েসহ আমার নিকটে এল এবং আমার কাছে কিছু চাইল। কিন্তু একটি খেজুর ব্যতীত আমার নিকটে আর কিছুই ছিল না। আমি সেটিই তাকে দিলাম। সে খেজুরটিকে ভাগ করে তার দুই মেয়ের হাতে দিল এবং নিজে মোটেও খেল না। তারপর সে উঠে চলে গেল। রাসূলুল্লাহ (সাল্লাল্লাহু ‘আলাইহি ওয়া সাল্লাম) ঘরে আসার পর আমি বিষয়টি তাঁকে অবহিত করলাম। রাসূলুল্লাহ (সাল্লাল্লাহু ‘আলাইহি ওয়া সাল্লাম) বললেনঃ যে লোক মেয়ে সন্তানদের নিয়ে এ ধরনের পরীক্ষার (বিপদের) সম্মুখীন হয়, তারা তার জন্য জাহান্নামের প্রতিবন্ধক হয়ে দাঁড়াবে।\nসহীহ, তা’লীকুর রাগীব (৩/৮৩) , মুসলিম।\nআবূ ঈসা বলেন, এ হাদীসটি হাসান সহীহ্। এই সনদ সূত্রে মুহাম্মাদ ইবনু উবাইদ মুহাম্মাদ ইবনু আব্দুল আযীয হতে একাধিক হাদীস বর্ণনা করেছেন। তিনি তার বর্ণনায় বর্ণনাকারীর নাম আবূ বাকর ইবনু উবাইদুল্লাহ ইবনু আনাস উল্লেখ করেছেন। সঠিক হল উবাইদুল্লাহ ইবনু আবী বাকর ইবনু আনাস।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যার তিনটি মেয়ে অথবা তিনটি বোন আছে, অথবা দু’টি মেয়ে অথবা দু’টি বোন আছে, সে তাদের প্রতি ভাল ব্যবহার করলে এবং তাদের (অধিকার) সম্পর্কে আল্লাহ্ তা‘আলাকে ভয় করলে তার জন্য জান্নাত নির্ধারিত আছে।\nবর্ণিত শব্দে হাদীসটি যঈফ, সাহীহা (২৯৪)। আবূ ঈসা বলেছেন হাদীসটি গারীব।\nইয়াতীমের প্রতি দয়া প্রদর্শন এবং তার লালন-পালন\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন ব্যক্তি মুসলমানদের কোন ইয়াতীমকে এনে নিজের পানাহারে শরীক করলে আল্লাহ্ তা‘আলা তাকে জান্নাতে প্রবেশ করাবেন , যদি সে ক্ষমার অযোগ্য কোন গুনাহ না করে।\nযঈফ, তা’লিকুর রাগীব (৩/২৩০), যঈফা (৫৩৪৫)।\nএ অনুচ্ছেদে মুররা আল-ফিহ্‌রী, আবূ হুরাইরা, আবূ উমামা, সাহল ইবনু সা’দ (রাঃ) হতেও হাদীস বর্ণিত আছে। আবূ ঈসা বলেনঃ হানাশের নাম হুসাইন ইবনু কাইস, উপনাম আবূ আলী আর-রাহবী। সুলাইমান আত-তাইমী বলেছেন, হাদীস বিশারদদের মতে হানাশ হাদীস শাস্ত্রে দুর্বল।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ আমি ও ইয়াতীমের তত্ত্বাবধানকারী এই দুই আঙ্গুলের অনুরুপ একসাথে জান্নাতে বসবাস করব। এই কথা বলে তিনি তর্জনী ও মধ্যমা আঙ্গুল দিয়ে ইশারা করে দেখান।\nসহীহ্, সহীহাহ্ (৮০০) , বুখারী।\nশিশুদের প্রতি দয়া ও অনুগ্রহ প্রদর্শন করা।\nযারবী (রহঃ) থেকে বর্ণিতঃ\nতিনি বলেন, আনাস ইবনু মালিক (রাঃ)-কে আমি বলতে শুনেছিঃ একজন বয়স্ক লোক রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সাথে দেখা করার উদ্দেশ্যে আসে। লোকেরা তার জন্য পথ ছাড়তে বিলম্ব করে। (তা দেখে) রাসূলুল্লাহ (সাল্লাল্লাহু ‘আলাইহি ওয়া সাল্লাম) বললেনঃ যে লোক আমাদের শিশুদের আদর করে না এবং আমাদের বড়দের প্রতি সন্মান প্রদর্শন করে না সে আমাদের অন্তর্ভুক্ত নয়।\nসহীহ, সহীহাহ্ (২১৯৬)\nআবদুল্লাহ ইবনু আমর, আবূ হুরাইরা, ইবনু আব্বাস ও আবূ উমামা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি গারীব। আনাস (রাঃ) এবং অন্যান্য সাহাবী হতেও যারবীর বেশ কিছু মুনকার হাদীস রয়েছে।\nআমর ইবনু শুআইব (রহঃ) হতে পযার্য়ক্রমে তার বাবা ও দাদার সূত্রে থেকে বর্ণিতঃ\nতিনি (দাদা) বলেন রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে লোক আমাদের শিশুদের আদর করে না এবং আমাদের বড়দের সন্মানের প্রতি খেয়াল রাখে না সে আমাদের অন্তর্ভুক্ত নয়।\nসহীহ, তা’লীকুর রাগীব (১/১৬)\nএ হাদীসটি হান্নাদ আবদাহ্ হতে, তিনি মুহাম্মাদ ইবনু ইসহাক হতে এই সূত্রেও বর্ণিত হয়েছে এবং তাতে রয়েছেঃ “বড়দের অধিকার জ্ঞান রাখে না”।\nতিনি বলেনঃ রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তি আমাদের ছোটদের স্নেহ করে না বড়দের সম্মান করে না, সৎকাজের নির্দেশ দেয় না এবং অসৎ কাজে বাধা দেয় না সে আমাদের অন্তর্ভুক্ত নয়।\nযঈফ, মিশকাত (৪৯৭০), তা’লিকুর রাগীব (৩/১৭৩)।\nআবূ ঈসা বলেনঃ এ হাদীসটি হাসান গারীব। আমর ইবনু শুয়াইবের সূত্রে মুহাম্মাদ ইবনু ইসহাকের হাদীসটি সাহীহ। আব্দুল্লাহ ইবনু আমর হতেও হাদীসটি অন্য সূত্রে বর্ণিত হয়েছে। একদল বিশেষজ্ঞ আলিম রাসূলুল্লাহ (সাল্লাল্লাহু ‘আলাইহি ওয়া সাল্লাম)–এর বাণী ‘লাইসা মিন্না’-এর অর্থ বলেছেন, “আমাদের নিয়ম-নীতি ও শিষ্টাচারের অনুসারী নয়”। সুফিয়ান সাওরী লাইসা মিন্না–এর অর্থ ‘লাইসা মিসলানা’ (আমাদের মত নয়) করা অস্বীকার করেছেন। তিনি বলেছেন, এর অর্থ হল- আমাদের দলভুক্ত নয়।\nমানুষের প্রতি দয়া-অনুগ্রহ করা\nজারীর ইবনু আবদুল্লাহ (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে লোক মানুষের প্রতি দয়া-অনুগ্রহ প্রদর্শন করে না তাকে আল্লাহ্ তা‘আলাও দয়া করেন না।\nসহীহ-তাখরীজু মুশকিলাতিল ফাকর (১০৮) , বুখারী, মুসলিম\nআবূ ঈসা বলেন, এ হাদীসটি হাসান সহীহ্। আবদুর রাহমান ইবনু আওফ, আবূ সাঈদ, ইবনু উমার, আবূ হুরাইরা ও আবদুল্লাহ ইবনু আমর (রাঃ) হতেও এ অনুচ্ছেদে হাদীস বর্ণিত আছে।\nতিনি বলেন, আবুল কাসিম রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে আমি বলতে শুনেছিঃ শুধুমাত্র হৃদয়হীন, নিষ্ঠুর ও দুর্ভাগা মানুষের কাছ থেকেই রাহমাত ছিনিয়ে নেয়া হয়।\nহাসান, মিশকাত তাহকীক ছানী (৪৯৬৮)।\nআবূ হুরাইরা (রাঃ) হতে হাদীস বর্ণনাকারী আবূ উসমানের নাম অজ্ঞাত। বর্ণিত আছে যে, তিনি মূসা ইবনু আবূ উসমানের বাবা, যার নিকট হতে আবুয যিনাদ হাদীস বর্ণনা করেছেন। আবুয যিনাদ (রহঃ) মূসা ইবনু আবী উসমান হতে, তিনি তার পিতা হতে, তিনি আবু হুরাইরা (রাঃ) হতে, তিনি রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সূত্রে একাধিক হাদীস বর্ণনা করেছেন। আবূ ঈসা বলেন, এ হাদীসটি হাসান।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ আল্লাহ্ তা‘আলা দয়ালুদের উপর দয়া ও অনুগ্রহ করেন। যারা যমীনে বসবাস করছে তাদের প্রতি তোমরা দয়া কর, তাহলে যিনি আকাশে আছেন তিনি তোমাদের প্রতি দয়া করবেন। দয়া রাহমান হতে উদগত। যে লোক দয়ার সম্পর্ক বজায় রাখে আল্লাহ্ তা‘আলাও তার সাথে নিজ সম্পর্ক বজায় রাখেন। যে লোক দয়ার সম্পর্ক ছিন্ন করে, আল্লাহ্ তা‘আলাও তার সাথে দয়ার সম্পর্ক ছিন্ন করেন।\nসহীহ, সহীহাহ্ (৯২২)।\nউপদেশ দেয়া বা কল্যাণ কামনা\nতিনি বলেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকটে নামায বাস্তবায়ন, যাকাত আদায় এবং প্রত্যেক মুসলমানের কল্যাণ কামনার শপথ (বাই‘আত) করেছি।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ ধর্ম হচ্ছে কল্যাণ কামনার নাম। একথাটি তিনি তিনবার বললেন। সাহাবীগণ প্রশ্ন করেন, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! কার কল্যাণ কামনা করা? তিনি বললেনঃ আল্লাহ্, তাঁর গ্রন্থের, মুসলমানদের নেতৃবর্গের এবং মুসলমান সবর্সাধারণের।\nসহীহ, ইরওয়া (৯২৬) , গাইয়াতুল মারাম (৩৩২) , মুসলিম।\nআবূ ঈসা বলেন, এ হাদীসটি হাসান সহীহ্। ইবনু উমার, তামীম আদ-দারী, জারীর, হাকীম ইবনু আবী ইয়াযীদ তার পিতার সূত্রে এবং সাওবান (রাঃ) হতেও এ অনুচ্ছেদে হাদীস বর্ণিত আছে।\nমুসলমানের পরস্পরের প্রতি সহমর্মিতা পোষণ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ এক মুসলমান অন্য মুসলমানের ভাই। সে তার সাথে কোনরকম বিশ্বাসঘাতকতা করবে না, তার প্রসঙ্গে মিথ্যা বলবে না, তাকে অপমান করবে না। প্রত্যেক মুসলমানের মান-সম্মান, ধন-সম্পদ ও রক্তের (জীবনের) উপর হস্তক্ষেপ করা অপর মুসলমানের উপর হারাম। তাক্বওয়া এখানে (অন্তরে)। কেউ মন্দ বলে প্রমাণিত হওয়ার জন্য এটুকুই যথেষ্ট যে, সে তার অপর মুসলিম ভাইকে তুচ্ছ জ্ঞান করে।\nসহীহ, ইরওয়া (৮/৯৯-১০০), মুসলিম।\nআবূ ঈসা বলেন, এ হাদীসটি হাসান গারীব । আলী ও আবূ আইইয়্যূব (রঃ) হতেও এ অনুচ্ছেদে হাদীস বর্ণিত আছে ।\nআবূ মূসা আল-আশ’আরী (রাঃ) থেকে বর্ণিতঃ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ একজন মু’মিন ব্যক্তি অন্য মু’মিনের জন্য একটি সুদৃঢ় প্রাসাদস্বরূপ, যার একটি অংশ অপর অংশকে শক্তিশালী করে।\nসহীহ, মিশকাত (১০৪) , আল-ঈমান ইবনু আবী শাইবা (৯০) , বুখারী, মুসলিম।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমাদের প্রত্যেকেই নিজ মুসলিম ভাইয়ের আয়নাস্বরূপ। অতএব সে যদি তার মধ্যে কোন দাগ (ত্রুটি) লক্ষ্য করে, তবে তা যেন দূর করে দেয়।\nখুবই দুর্বল, যঈফা (১৮৮৯)।\nআবূ ঈসা বলেনঃ শুবা (রহঃ) ইয়াহইয়া ইবনু উবাইদুল্লাহকে হাদীস শাস্ত্রে দুর্বল বলেছেন। এ অনুচ্ছেদে আনাস (রাঃ) হতেও হাদীস বর্ণিত আছে।\nমুসলমানের দোষ-ত্রুটি গোপন রাখা\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে লোক কোন মুসলমান লোকের দুনিয়াবী বিপদাপদের মধ্যে একটি বিপদও দূর করে দেয়, আল্লাহ্ তা‘আলা তার পরকালের বিপদাপদের কোন একটি বিপদ দূর করে নিবেন। যে লোক দুনিয়াতে অন্য কারো অভাব দূর করে দেয়, তার দুনিয়া ও আখিরাতের অসুবিধাগুলোকে আল্লাহ্ তা‘আলা সহজ করে দিবেন। যে লোক দুনিয়ায় কোন মুসলমানের দোষ-ক্রটিকে গোপন রাখে, আল্লাহ্ তা‘আলা দুনিয়া ও আখিরাতে তার দোষ-ক্রটি গোপন রাখবেন। যে পর্যন্ত বান্দাহ তার ভাইয়ের সাহায্য-সহযোগিতায় নিয়োজিত থাকে, সে পর্যন্ত আল্লাহ্ তা‘আলাও তাঁর সাহায্য-সহযোগিতায় নিয়োজিত থাকেন।\nসহীহ্, ইবনু মা-জাহ (১২২৫) , মুসলিম।\nইবনু উমার ও উকবা আমির (রাঃ) হতেও এ অনুচ্ছেদে হাদীসটি বর্ণিত আছে। আবূ ঈসা বলেন, এ হাদীসটি হাসান। এ হাদীসের মতো হাদীস আবূ আওয়ানা এবং বর্ণনাকারী আমাশ হতে, তিনি আবূ সালিহ হতে, তিনি আবূ হুরাইরা (রাঃ) হতে, তিনি রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সূত্রে বর্ণনা করেছেন। তবে তারা এই সনদে “হুদ্দিসতু আন আবী সালিহ” কথাটুকু উল্লেখ করেননি।\nকোন মুসলমানের মানসম্মানের উপর আসন্ন আক্রমণ প্রতিহত করা\nনবী (সাল্লাল্লাহু ‘আলাইহি ওয়া সাল্লাম) বলেছেনঃ যে লোক তার কোন ভাইয়ের মান-সম্মানের উপর আঘাত প্রতিরোধ করে, কিয়ামত দিবসে আল্লাহ্ তা‘আলা তার মুখমন্ডল হতে জাহান্নামের আগুন প্রতিরোধ করবেন।\nসহীহ, গাইয়াতুল মারাম (৪৩১)।\nআসমা বিনতু ইয়াযীদ (রাঃ) হতেও এ অনুচ্ছেদে হাদীসটি বর্ণিত আছে। আবূ ঈসা বলেনঃ এ হাদীসটি হাসান।\nমুসলিম ভাইয়ের সাথে কথা-বার্তা ও মেলামেশা পরিত্যাগ করা নিষেধ\nআবূ আইয়্যূব আনসারী (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন মুসলমান ব্যক্তির জন্য তিনদিনের বেশি সময় ধরে তার ভাইয়ের সাথে কথা-বার্তা ও মেলামেশা ত্যাগ করা জায়িয নয়। তাদের দুজনের মধ্যে দেখা-সাক্ষাৎ হয়, অথচ একজন এদিকে এবং অন্যজন আরেক দিকে মুখ সরিয়ে নেয়। তাদের দুজনের মধ্যে যে ব্যক্তি প্রথমে সালাম দেয় সে-ই উত্তম।\nসহীহ, ইরওয়া (২০২৯) , বুখারী, মুসলিম।\nআবদুল্লাহ ইবনু মাসউদ, আনাস, আবূ হুরাইরা, হিশাম ইবনু আমির ও আবূ হিন্‌দ আদ-দারী (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nভাইয়ের প্রতি সহানুভূতি দেখানো\nতিনি বলেন, আবদুর রাহমান ইবনু আওফ (রাঃ) মাদীনায় পৌছানোর পর রাসূলুল্লাহ (সাল্লাল্লাহু ‘আলাইহি ওয়া সাল্লাম) তার এবং সা’দ ইবনুর রাবী (রাঃ)-এর মধ্যে ভ্রাতৃত্বের বন্ধন স্থাপন করে দেন। সা’দ (রাঃ) তাকে বললেন, আসুন আমার সম্পদ উভয়ে অর্ধেক অর্ধেক ভাগ করে নিই। আমার দু’জন স্ত্রী আছে। আমি তাদের একজনকে তালাক দেই এবং সে তার ইদ্দাত পূর্ণ করলে আপনি তাকে বিয়ে করে ফেলুন। আবদুর রাহমান (রাঃ) বললেন, আপনাকে আপনার ধন-দৌলতে ও পরিবার-পরিজনে আল্লাহ্ তা‘আলা বারকাত দান করুন। আপনারা আমাকে বাজারের পথটি দেখিয়ে দিন। তারা তাকে বাজারের পথটি দেখিয়ে দিলেন। সেদিন বাজার হতে তিনি লাভস্বরূপ কিছু পনির ও ঘি নিয়ে ফিরে আসেন। এরপর রাসূলুল্লাহ (সাল্লাল্লাহু ‘আলাইহি ওয়া সাল্লাম) একদিন তাঁর শরীরে হলুদ রং-এর চিহ্ন দেখে বললেন, কি ব্যাপার? তিনি বললেন, আমি একজন আনসার মহিলাকে বিয়ে করেছি। তিনি আবার প্রশ্ন করলেনঃ মোহরানা হিসেবে কি দিয়েছ? তিনি বললেন, খেজুর বীচি (পরিমাণ স্বর্ণ)। হুমাইদ বলেনঃ অথবা তিনি বললেন, এক খেজুর বীচি পরিমাণ স্বর্ণ। রাসূলুল্লাহ (সাল্লাল্লাহু ‘আলাইহি ওয়া সাল্লাম) বললেনঃ বিবাহ ভোজের ব্যবস্থা কর তা একটি ছাগল দিয়ে হলেও।\nসহীহ্, ইবনু মা-জাহ (১৯০৭) , বুখারী, মুসলীম। তবে তাতে সা’দ ও আব্দুর রাহমানের ঘটনার উল্লেখ নেই।\nআবূ ঈসা বলেন, এ হাদীসটি হাসান সহীহ্। ইমাম আহ্‌মাদ (রাহ) বলেন, একটি খেজুর বীচির সমপরিমাণ স্বর্ণের ওজন হচ্ছে সোয়া তিন দিরহাম। ইমাম ইসহাক (রহঃ) বলেন, একটি খেজুর বীচির সমপরিমাণ স্বর্ণের ওজন হচ্ছে পাঁচ দিরহাম। আমি এই তথ্যটি পেয়েছি ইমাম আহ্‌মাদ ও ইসহাক (রহঃ) হতে ইসহাক ইবনু মানসূরের মধ্যস্থতায়।\nগীবত (অনুপস্থিতিতে পরনিন্দা) প্রসঙ্গে\nতিনি বলেন, বলা হল, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! গীবত কি? তিনি বললেন? তোমরা ভাইয়ের প্রসঙ্গে তোমার এমন ধরনের কথা-বার্তা বলা যা সে অপছন্দ করে। প্রশ্নকারী বলল, আমি যে কথাগুলো বলি তা প্রকৃতপক্ষেই তার মধ্যে নিহিত থাকলে, এক্ষেত্রে আপনার কি মত? তিনি বললেনঃ তুমি যে কথাগুলো বল তা প্রকৃতই তার মধ্যে নিহিত থাকলে তবেই তো তুমি তার গীবত করলে। তুমি যা বল তার মধ্যে যদি সেগুলো না থাকে তাহলে তুমি তাকে মিথ্যা অপবাদ দিলে।\nসহীহ, গাইয়াতুল মারাম (৪২৬) , নাকদুল কাত্তাণী (৩৬) , সহীহাহ্ (২৬৬৭) , মুসলিম।\nআবূ বারযা, ইবনু উমার ও আবদুল্লাহ ইবনু আমর (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমরা একজন অন্যজনের সাথে সম্পর্ক ছিন্ন করো না, পরস্পরে শত্রুতা পোষণ করো না, পরস্পরকে ঘৃণা করো না, পরস্পর হিংসা করো না, বরং আল্লাহ্ তা‘আলার বান্দাহগণ! পরস্পর ভাই হয়ে থাকো। কোন মুসলমান ব্যক্তির পক্ষেই বৈধ নয় তার ভাইকে তিনদিনের অধিক সময় ধরে ত্যাগ করে থাকা।\nসহীহ ইরওয়া (৭/৯৩) , বুখারী, মুসলিম।\nআবূ ঈসা বলেন, এ হাদীসটি হাসান সহীহ্। আবূ বাক্‌র সিদ্দীক, যুবাইর ইবনুল আওয়াম, ইবনু মাসউদ, ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ শুধু দুই প্রকারের লোকই হিংসাযোগ্য। (এক) যে লোককে আল্লাহ্ তা‘আলা ধন-সম্পদ দান করেছেন এবং সে তা হতে দিন-রাত আল্লাহ্ তা‘আলার পথে ব্যয় করে। (দুই) যাকে আল্লাহ্ তা‘আলা কুরআনের জ্ঞান দিয়েছেন এবং সে দিন-রাত এর বাস্তবায়নে নিযুক্ত থাকে।\nসহীহ্, রাওযুন নাযীর (৮৯৭) , বুখারী, মুসলিম।\nআবূ ঈসা বলেন, এ হাদীসটি হাসান সহীহ্। ইবনু মাসঊদ ও আবূ হুরাইরা (রাঃ)-এর বরাতে রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে অনুরূপ হাদীস বর্ণিত হয়েছে।\nপরস্পরের বিরুদ্ধে হিংসা ও শক্রতা পোষণ করা\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ নামায আদায়কারী কখনো শাইতানের পূজা করবে (সাজদা দিবে) এ বিষয়ে সে নিরাশ হয়ে গেছে। কিন্তু সে তাদের মধ্যে একজনকে অন্যজনের বিরুদ্ধে উস্কানি দিতে নিরাশ হয়নি।\nসহীহ্, সহীহাহ (১৬০৬) , মুসলিম।\nআনাস ও সুলাইমান ইবনু আমর ইবনু আহওয়াহ (রাঃ) হতে তাঁর পিতার সূত্রে এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্। আবূ সুফিয়ানের নাম তালহা, পিতা নাফি।\nপরস্পরের মাঝে সংশোধন করা\nউম্মু কুলসুম বিনতু উকবা (রাঃ) থেকে বর্ণিতঃ\nতিনি বলেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বলতে শুনেছিঃ যে ব্যক্তি লোকদের মাঝে সংশোধন করার চেষ্টা করে সে মিথ্যাবাদী নয়। সে (যা বলেছে) ভাল বলেছে অথবা ভালকাজের অগ্রগতি ঘটিয়েছে।\nসহীহ্, রাওযুন নাযীর (১১৯৬) , সহীহাহ্ (৫৪৫) , মুসলিম।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তিনটি ক্ষেত্র ব্যতীত মিথ্যা বলা বৈধ নয়। (এক) স্ত্রীকে খুশি করার উদ্দেশ্যে তার সাথে স্বামীর কিছু বলা, (দুই) যুদ্ধের সময় এবং (তিন) লোকদের পরস্পরের মাঝে সংশোধন করার জন্য মিথ্যা কথা বলা। অধঃস্তন রাবী মাহমূদ তার হাদীসে বলেছেন, তিনটি ক্ষেত্র ব্যতীত অন্য কোথাও মিথ্যা বলা ঠিক নয়।\nসহীহ, সহীহাহ্ (৫৪৫) , মুসলিম।\n“স্ত্রীকে সন্তুষ্ট করার জন্য” এই অংশ ব্যতীত হাদীসটি অনুরূপ বর্ণনা করেছেন উম্মু কুলসুম হতে।\nএ হাদীসটি হাসান। ইবনু খুসাইমের সূত্র ব্যতীত আসমা (রাঃ) বর্ণিত এ হাদীস আমরা অন্য কোন সূত্রে অবহিত নই। দাঊদ ইবনু আবূ হিন্দ-শাহ্‌র ইবনু হাওশাবের বরাতে রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে এ হাদীস বর্ণনা করেছেন। তাতে আসমা (রাঃ)-এর উল্লেখ নেই। মুহাম্মাদ ইবনুল আলা-ইবনু আবূ যাইদা-দাঊদ সূত্রে উক্ত হাদীস আমার নিকট এ রকম বর্ণনা করেছেন। এ অনুচ্ছেদে আবূ বাক্‌র (রাঃ) হতেও হাদীস বর্ণিত আছে।\nবিশ্বাসঘাতকতা ও প্রতারণা\nআবূ সিরমা (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে লোক অন্য কারো ক্ষতিসাধন করে, আল্লাহ্ তা‘আলা তা দিয়েই তার ক্ষতিসাধন করেন। যে লোক অন্যকে কষ্ট দেয়, আল্লাহ্ তা‘আলা তাকে কষ্টের মধ্যে ফেলেন।\nহাসান, ইরওয়া (৮৯৬)।\nআবূ বাক্‌র (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান গারীব।\nআবূ বাক্‌র সিদ্দীক (রাঃ) থেকে বর্ণিতঃ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তি কোন মু’মিনের ক্ষতিসাধন করে অথবা তার বিরুদ্ধে ষড়যন্ত্র করে সে অভিশপ্ত।\nযঈফ, যঈফা (১৯০৩)। আবূ ঈসা বলেনঃ এ হাদীসটি হাসান গারীব।\nপ্রতিবেশীর হক বা অধিকার\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ প্রতিবেশীর অধিকারের ব্যাপারে জিবরাঈল (আঃ) আমাকে অবিরত উপদেশ দিতে থাকেন। এতে আমার ধারণা হল যে, হয়ত শীঘ্রই তাকে উত্তরাধিকারী বানিয়ে দিবে।\nসহীহ, প্রাগুক্ত, বুখারী, মুসলিম।\nআবদুল্লাহ ইবনু আমর (রাঃ)-এর জন্য তার পরিবারে একটি ছাগল যবেহ করা হল। তিনি এসে বললেন, তোমরা কি আমাদের ইয়াহুদী প্রতিবেশীকে (গোশত) উপহার পাঠিয়েছ? আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বলতে শুনেছিঃ প্রতিবেশীর অধিকার প্রসঙ্গে জিবরাঈল (আঃ) আমাকে অবিরত উপদেশ দিতে থাকেন। এমনকি আমার ধারণা হল যে, হয়ত শীঘ্রই প্রতিবেশীকে উত্তরাধিকারী বানিয়ে দিবে।\nসহীহ, ইরওয়া (৮১১) , বুখারী।\nএ অনুচ্ছেদে আইশা, ইবনু আব্বাস, আবূ হুরাইরা, আনাস, মিকদাদ ইবনুল আসওয়াদ, উকবা ইবনু আমির, আবূ শুরাইহ্ ও আবূ উমামা (রাঃ) হতেও হাদীস বর্ণিত আছে।\nআবূ ঈসা বলেন, এ হাদীসটি হাসান এবং উল্লেখিত সনদসূত্রে গারীব। এ হাদীসটি-আইশা ও আবূ হুরাইরা (রাঃ) রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে বর্ণনা করেছেন।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ আল্লাহ্ তা‘আলার নিকট সঙ্গীদের মাঝে উত্তম সঙ্গী হল সেই ধরনের ব্যক্তি যে তার নিজ সঙ্গীর নিকট উত্তম। আল্লাহ্ তা‘আলার দৃষ্টিতে প্রতিবেশীদের মাঝে উত্তম হল সেই ধরনের প্রতিবেশী যে তার নিজের প্রতিবেশীর নিকট উত্তম।\nসহীহ, সহীহাহ (১০৩০) , মিশকাত (৪৯৮৭)।\nআবূ ঈসা বলেন, এ হাদীসটি হাসান গারীব। আবূ আব্দুর রাহমান আল-হুবুলীর নাম আব্দুল্লাহ ইবনু ইয়াযীদ।\nখাদিমদের সাথে উত্তম আচরণ করা\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ এরা তোমাদের ভাই, এদেরকে আল্লাহ্ তা‘আলা তোমাদের অধীনস্থ করেছেন। সুতরাং যে ব্যক্তির এরূপ ভাই (গোলাম, বাঁদী, খাদিম) তার অধীনে আছে, সে যেন তার খাদ্য হতে তাকে খেতে দেয় এবং তার পোশাক-পরিচ্ছদ হতে তাকে পরতে দেয়। সে এরূপ কাজের বোঝা যেন তার উপর না চাপায় যা করতে সে সমর্থ নয়। সে তার উপর সাধ্যাতীত কোন কাজের বোঝা চাপিয়ে দিলে সে যেন তাকে সহযোগিতা করে।\nআলী, উম্মু সালামা, ইবনু উমার ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ অধীনস্থদের সাথে দুর্ব্যবহারকারী জান্নাতে যেতে পারবে না।\nযঈফ, ইবনু মাজাহ (৩৬৯১)।\nআবূ ঈসা বলেছেন, এ হাদীসটি গারীব। আইউব সাখতিয়ানী প্রমুখ হাদীস বিশারদ ফারকাদের স্মৃতিশক্তির সমালোচনা করেছেন।\nখাদিমকে প্রহার করা এবং গালি দেয়া নিষধ\nতিনি বলেন, তাওবাহকারী আবুল কাসিম (সাল্লাল্লাহু ‘আলাইহি ওয়া সাল্লাম) বলেছেনঃ কেউ যদি তার নির্দোষ গোলামের বিরুদ্ধে (যিনার) অপবাদ আরোপ করে তবে আল্লাহ্ তা‘আলা কিয়ামাত দিবসে তার উপর হদ্দ (নির্ধারিত শাস্তি) প্রতিষ্ঠিত করবেন। তবে গোলামটি যদি প্রকৃতপক্ষেই সেরকমের হয় তাহলে ভিন্ন কথা।\nসহীহ, রাওযুন নাযীর (১১৪৬) , বুখারী, মুসলিম।\nআবূ ঈসা বলেন, এ হাদীসটি হাসান সহীহ্। ইবনু আবী নুম-এর নাম আবদুর রাহমান ইবনু আবী নুম আল-বাজালী, উপনাম আবুল হাকাম। সুওয়াইদ ইবনু মুক্বাররিন ও আবদুল্লাহ ইবনু উমার (রাঃ) হতেও এ অনুচ্ছেদে হাদীসটি বর্ণিত আছে।\nতিনি বলেন, কোন এক সময় আমি আমার এক গোলামকে প্রহার করছিলাম। তখন আমার পিছন হতে একজন লোককে আমি বলতে শুনলাম, আবূ মাসঊদ, জেনে রাখ, আবূ মাসঊদ, জেনে রাখ! আমি পিছনে তাকানো মাত্রই দেখতে পাই রাসূলুল্লাহ (সাল্লাল্লাহু ‘আলাইহি ওয়া সাল্লাম)। তিনি বললেনঃ তুমি এর উপর যে পরিমাণ ক্ষমতার অধিকারী, তোমার উপর আল্লাহ্ তা‘আলা এরচাইতে অনেক বেশি ক্ষমতার অধিকারী। আবূ মাসঊদ (রাঃ) বলেন, এরপর হতে আমি আমার কোন গোলামকে আর কখনো মারিনি।\nআবূ ঈসা বলেন, এ হাদীসটি হাসান সহীহ্। ইবরাহীম আত-তাইমীর পিতা ইয়াযীদ ইবনু শারীক।\nখাদিমকে ক্ষমা করা\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকট একজন লোক এসে বলল, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আমি খাদিমের অপরাধ কতবার ক্ষমা করব? তার কথা শুনে রাসূলু্ল্লাহ (সাল্লাল্লাহু ‘আলাইহি ওয়া সাল্লাম) নীরব থাকলেন। সে আবার বললঃ হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আমি খাদিমের অপরাধ কতবার ক্ষমা করব? তিনি বললেনঃ প্রতিদিন সত্তরবার।\nসহীহ, সহীহাহ্ (৪৮৮)।\nআবূ ঈসা বলেন, এ হাদীসটি হাসান গারীব (তিরমিযীর কোন কোন নোসখায় হাসান সহীহ্)। এ হাদীসটি আবূ হানী আল-খাওলানী হতে উক্ত সনদে আবদুল্লাহ ইবনু ওয়াহ্‌ব অনুরূপ বর্ণনা করেছেন। আব্বাসের বাবার নাম জুলাইদ আল-হাজারী আল-মিসরী। কুতাইবা-আবদুল্লাহ ইবনু ওয়াহ্‌ব হতে, তিনি আবূ হানী হতে এই সূত্রে একইরকম বর্ণনা করেছেন। এ হাদীসটি কয়েকজন বর্ণনাকারী আবদুল্লাহ ইবনু ওয়াহ্‌বের সূত্রে বর্ণনা করেছেন এবং তারা “আবদুল্লাহ ইবনু আমর (রাঃ) হতে” উল্লেখ করেছেন।\nখাদেমের অপরাধ ক্ষমা করা এবং তাদের প্রতি উদার হওয়া\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমাদের কেউ যখন তার খাদিমকে মারে এবং সে (খাদিম) আল্লাহ্ তা‘আলার দোহাই দেয়, তখন তোমাদের হাত তুলে নাও (মারধর বন্ধ কর)।\nযঈফ, যঈফা (১৪৪১)।\nআবূ ঈসা বলেনঃ আবূ হারূন আল-আবদীর নাম উমারা ইবনু জুওয়াইন। ইয়াহ্‌ইয়া ইবনু সাঈদ বলেছেন, শুবা আবূ হারূন আল-আবদীকে দুর্বল রাবী বলে উল্লেখ করেছেন। ইয়াহ্‌ইয়া বলেছেন, ইবনু আওন আমৃত্যু আবূ হুরাইরাহ্ (রাঃ) হতে হাদীস বর্ণনা করেছেন।\nসন্তানদের শিষ্টাচার শিক্ষা দেয়া\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ নিজের সন্তানকে শিষ্টাচার ও আদব-কায়দা শিক্ষা দেয়া এক ‘সা’ পরিমাণ বস্তু দান-খাইরাত করার চেয়েও উত্তম।\nযঈফ, যঈফা (১৮৮৭)।\nআবূ ঈসা বলেন, এ হাদীসটি গারীব। হাদীস বিশারদদের মতে নাসিহ আবূল আলা আল-কূফী খুব একটা মজবুত রাবী নন। উল্লেখিত হাদীসটি শুধুমাত্র এই সূত্রেই জানা গেছে। বসরাবাসী শাইখ নাসিহ- যিনি আম্মার ইবনু আবী আম্মার এবং অন্যান্য শাইখ হতে হাদীস বর্ণনা করেন, এই কুফী নাসীহ-এর তুলনায় বেশী শক্তিশালী।\nআইউব ইবনু মূসা (রহঃ) হতে পর্যায়ক্রমে তার পিতা ও দাদার সূত্রে থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন পিতা তার সন্তানকে উত্তম শিষ্টাচার শিক্ষা দেয়ার চেয়ে বেশী উত্তম কোন জিনিস দিতে পারে না।\nযঈফ, যঈফা (১১২১) নাকদুল কাত্তানী পৃঃ (২০)। আবূ ঈসা বলেন, এ হাদীসটি গারীব। আমরা শুধু আমির ইবনু আবূ আমির আল-খায্‌যায-এর সূত্রেই এ হাদীস জেনেছি। আমিরের পিতা সালিহ ইবনু রুসতুম। আইউব ইবনু মূসা হলেন ইবনু আমর ইবনু সাঈদ আল-আসী। আমার মতে এটি মুরসাল হাদীস।\nনবী (সাল্লাল্লাহু ‘আলাইহি ওয়া সাল্লাম) উপহার নিতেন এবং বিনিময়ে উপহার প্রদান করতেন।\nসহীহ, ইরওয়া (১৬০৩) , বুখারী।\nআবূ হুরাইরা, আনাস, ইবনু উমার ও জাবির (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্ এবং উল্লেখিত সনদসূত্রে গারীব। এটা মারফূ হিসাবে শুধু ঈসা ইবনু ইউনুস হতে হিশামের সূত্রেই জেনেছি।\nউপকারীর প্রতি কৃতজ্ঞতা প্রকাশ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মানুষের প্রতি যে লোক কৃতজ্ঞতা প্রকাশ করে না, আল্লাহ্ তা‘আলার প্রতিও সে কৃতজ্ঞতা প্রকাশ করে না।\nসহীহ, মিশকাত (৩০২৫) , সহীহাহ্ (৪১৭) , তা’লীকুর রাগীব (২/৫৬)।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মানুষের প্রতি যে লোক কৃতজ্ঞ নয় আল্লাহ্ তা‘আলার প্রতিও সে কৃতজ্ঞ নয়।\nপূর্বের হাদীসের সহায়তায় হাদীসটি সহীহ, প্রাগুক্ত।\nআবূ হুরাইরা, আশআস ইবনু ক্বাইস ও নু’মান ইবনু বাশীর (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nকল্যাণকর কাজ ও আচরণ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমার হাস্যোজ্জ্বল মুখ নিয়ে তোমার ভাইয়ের সামনে উপস্থিত হওয়া তোমার জন্য সাদকাস্বরূপ। তোমার সৎকাজের আদেশ এবং তোমার অসৎকাজ হতে বিরত থাকার নির্দেশ তোমার জন্য সাদকাস্বরূপ। পথহারা লোককে পথের সন্ধান দেয়া তোমার জন্য সাদকাস্বরূপ, স্বল্প দৃষ্টি সম্পন্ন লোককে সঠিক দৃষ্টি দেয়া তোমার জন্য সাদকাস্বরূপ। পথ হতে পাথর, কাঁটা ও হাড় সরানো তোমার জন্য সাদকাস্বরূপ। তোমার বালতি দিয়ে পানি তুলে তোমার ভাইয়ের বালতিতে ঢেলে দেয়া তোমার জন্য সাদকাস্বরূপ।\nসহীহ, সহীহাহ (৫৭২)।\nইবনু মাসঊদ, জাবির, হুযাইফা, আইশা ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান গারীব। আবূ যুমাইলের নাম সিমাক, পিতা আল-ওয়ালীদ আল-হানাফী।\nরাসূলুল্লাহ (সাল্লাল্লাহু ‘আলাইহি ওয়া সাল্লাম)-কে আমি বলতে শুনেছিঃ যে ব্যক্তি একবার দোহন করা দুধ দান করে অথবা টাকা-পয়সা ধার দেয় অথবা পথ হারিয়ে যাওয়া লোককে সঠিক পথের সন্ধান দেয়, তার জন্য রয়েছে একটি গোলাম মুক্ত করে দেয়ার সম-পরিমাণ সাওয়াব।\nসহীহ, তা’লীকুর রাগীব (২/৩৪,২৪১) , মিশকাত (১৯১৭)।\nআবূ ঈসা বলেন, এ হাদীসটি হাসান সহীহ এবং আবূ ইসহাক-তালহা ইবনু মুসাররিফের সূত্রে গারীব। আমরা এ হাদীসটি শুধুমাত্র এই সূত্রেই জেনেছি। এ হাদীসটি তালহা ইবনু মুসাররিফের সূত্রে মানসূর ইবনুল মু’তামির ও শুবা (রহঃ) বর্ণনা করেছেন। নু‘মান ইবনু বাশীর (রাঃ) হতেও এ অনুচ্ছেদে হাদীস বর্ণিত আছে। “মানাহা মানীহাতা ওয়ারিকিন” অর্থ টাকা-পয়সা ধার দেয়া। “হাদা যুকাকান” অর্থ সঠিক পথের সন্ধান দেয়া।\nচলাচলের পথ হতে কষ্টদায়ক বস্তু সরিয়ে ফেলা\nনবী (সাল্লাল্লাহু ‘আলাইহি ওয়া সাল্লাম) বলেছেনঃ কোন এক সময় একজন লোক পথ দিয়ে চলাকালে একটি কাঁটাযুক্ত ডাল দেখতে পেল। সে তা তুলে ফেলে দিল। আল্লাহ্ তা‘আলা তার এ কাজকে ক্ববূল করেন এবং তাকে ক্ষমা করে দেন।\nসহীহ, বুখারী ও মুসলিম।\nআবূ বারযা, ইবনু আব্বাস ও আবূ যার (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nবৈঠকের আলাপ-আলোচনা আমানতস্বরূপ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন লোক কোন কথা বলার পর আশেপাশে তাকালে তার উক্ত কথা (শ্রবণকারীর জন্য) আমানাত বলে গণ্য।\nহাসান, সহীহাহ (১০৮৯)।\nআবূ ঈসা বলেন, এ হাদীসটি হাসান। আমরা এ হাদীসটি শুধুমাত্র ইবনু আবী যিব-এর বর্ণনার মাধ্যমেই জেনেছি।\nবিনতু আবূ বাক্‌র তনয়া আসমা (রাঃ) থেকে বর্ণিতঃ\nতিনি বলেন, আমি বললাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! যুবাইর (রাঃ) আমাকে যা কিছু দেন তা ব্যতীত আমার কাছে কিছু নেই। আমি কি তা হতে দান করব? তিনি বললেনঃ হ্যাঁ। তুমি থলের ফিতা বেঁধে রাখবে না, অন্যথায় তোমার জন্যও (আল্লাহ্ তা‘আলার পক্ষ হতে) বেঁধে রাখা হবে (তোমার রিযিকের থলে)।\nসহীহ্; সহীহ্ আবূ দাউদ (১৪৯০) , বুখারী ও মুসলীম।\nঅপর বর্ণনায় আছে, গুনে গুনে খরচ কর না, অন্যথায় তোমাকেও গুনে গুনে দেয়া হবে।\nআইশা ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্। এ হাদীসটি উপরোক্ত সনদে কয়েকজন বর্ণনাকারী ইবনু আবূ মুলাইকা হতে, তিনি আব্বাদ ইবনু আবদুল্লাহ-ইবনুয যুবাইর হতে, তিনি আসমা বিনতু আবী বাক্‌র (রাঃ) হতে এইসূত্রে বর্ণনা করেছেন। এটি আইয়্যূবের সূত্রে একাধিক বর্ণনাকারী বর্ণনা করেছেন, কিন্তু তারা এতে আব্বাদ ইবনু আবদুল্লাহর উল্লেখ করেননি।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ দানশীল ব্যক্তি আল্লাহ্ তা‘আলার নিকটবর্তী, জান্নাতের নিকতবর্তী, মানুষের নিকটবর্তী এবং জাহান্নাম হতে দূরবর্তী। কৃপণ ব্যক্তি আল্লাহ্ তা‘আলা হতে দূরবর্তী, জান্নাত হতে দূরবর্তী, মানুষের নিকট হতেও দূরবর্তী, কিন্তু জাহান্নামের নিকটবর্তী। আল্লাহ্ তা‘আলার নিকটে কৃপণ আলেম ব্যক্তির চেয়ে মূর্খ দানশীল ব্যক্তি বেশী প্রিয়।\nখুবই দুর্বল, যঈফা (১৫৪)।\nআবূ ঈসা বলেনঃ এ হাদীসটি গারীব। শুধু সাঈদ ইবনু মুহাম্মাদের বরাতেই আমরা ইয়াহ্‌ইয়া ইবনু সাঈদ-আল-আ’রাজ হতে আবূ হুরাইরা (রাঃ) সূত্রে এ হাদীস জেনেছি। ইয়াহ্‌ইয়া ইবনু সাঈদ হতে এই হাদীস বর্ণনার ক্ষেত্রে সাঈদ ইবনু মুহাম্মাদের ব্যাপারে মতের অমিল করা হয়েছে। ইয়াহ্‌ইয়া ইবনু সাঈদ-আইশা (রাঃ) সূত্রে এই বিষয়ে কিছু মুরসাল হাদীসও বর্ণিত হয়েছে।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মু’মিন ব্যক্তির মধ্যে দু’টি স্বভাবের (চারিত্রিক দোষ) সমাবেশ হতে পারে নাঃ কৃপণতা ও চরিত্রহীনতা।\nযঈফ, যঈফা (১১১৯) নাকদুল কাত্তানী (৩৩/৩৩)।\nআবূ ঈসা বলেনঃ এ হাদীসটি গারীব। শুধু সাদাকা ইবনু মূসার সূত্রে আমরা এ হাদীস জেনেছি। এ অনুচ্ছেদে আবূ হুরাইরা (রাঃ) হতেও হাদীস বর্ণিত আছে।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ প্রতারক-ধোঁকাবাজ, কৃপণ ও উপকার করে তার খোটা দানকারী জান্নাতে যেতে পারবে না।\nযঈফ (বেচা-কেনা সংক্রান্ত হাদীস)। আবূ ঈসা বলেছেন, এ হাদীসটি হাসান গারীব।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মু’মিন ব্যক্তি চিন্তাশীল, গম্ভীর ও ভদ্র হয়ে থাকে। আর পাপিষ্ঠ ব্যক্তি প্রতারক, ধোঁকাবাজ, কৃপণ, নীচ ও অসভ্য হয়ে থাকে।\nহাসান, সহীহাহ্ (৯৩২)।\nআবূ ঈসা বলেন, এ হাদীসটি গারীব। আমরা এ হাদীসটি শুধুমাত্র উল্লেখিত সনদসূত্রে জেনেছি।\nআবূ মাসঊদ আল-আনসারী (রাঃ) থেকে বর্ণিতঃ\nনবী (সাল্লাল্লাহু ‘আলাইহি ওয়া সাল্লাম) বলেছেনঃ পরিবার-পরিজনের জন্য ব্যক্তির ধন-সম্পদ ব্যয় সাদকারূপে গণ্য।\nসহীহ্, সহীহা (৯৮২) , বুখারী ও মুসলিম।\nআবদুল্লাহ ইবনু আমর, আমর ইবনু উমাইয়্যা ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nনবী (সাল্লাল্লাহু ‘আলাইহি ওয়া সাল্লাম) বলেছেনঃ কোন লোক তার দীনারগুলোর মধ্যে যেটি তার পরিবারের জন্য ব্যয় করে, যে দীনারটি সে আল্লাহ্ তা‘আলার পথে জিহাদের উদ্দেশ্যে তার পশুর জন্য ব্যয় করে এবং যে দীনারটি সে আল্লাহ্ তা‘আলার পথে তার মুজাহিদ সঙ্গীর জন্য ব্যয় করে, তা-ই সর্বোত্তম দীনার। আবূ কিলাবা তার বর্ণনায় বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) তাঁর বক্তব্য শুরু করেন পরিবার-পরিজন হতে। তারপর তিনি বলেনঃ যে লোক তার নিজের ছোট ছোট সন্তানদের জন্য ব্যয় করে, বিরাট সাওয়াবের ব্যাপারে তাঁর চেয়ে বেশি বড় আর কে আছে? আল্লাহ্ তার মাধ্যমে এদের মান-ইজ্জাত ও সম্মান-সম্ভ্রম রক্ষা করেন এবং তার ওয়াসীলায় এদের স্বনির্ভর করেন।\nসহীহ্, ইবনু মা-জাহ (২৭৬০) , মুসলিম।\nমেহমানদারী ও এর সময়সীমা\nআবূ শুরাইহ্ আল ‘আদাবী (রাঃ) থেকে বর্ণিতঃ\nতিনি বলেন, আমার উভয় চোখ রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে দেখেছে এবং আমার উভয় কান তাঁকে বলতে শুনেছে। তিনি বলেছেনঃ আল্লাহ্ ও আখিরাতের প্রতি যে লোক ঈমান রাখে সে যেন তার মেহমানকে সম্মান করে, তাকে জা-ইযা দেয়। সাহাবীগণ প্রশ্ন করেন, জা-ইযা কি? তিনি বলেনঃ একদিন ও একরাতের পাথেয় সাথে দেয়া। তিনি আরো বলেনঃ মেহমানদারী তিনদিন পর্যন্ত। এর অতিরিক্তটুকু সাদকারূপে গণ্য। আল্লাহ্ তা‘আলা ও আখিরাতের উপর সে লোক ঈমান রাখে যে যেন উত্তম কথা বলে, আর না হয় চুপ থাকে।\nসহীহ্, ইবনু মা-জাহ (৩৬৭৫) , বুখারী ও মুসলিম।\nআবূ শুরাইহ আল-কা‘বী (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মেহমানদারী তিনদিন পর্যন্ত এবং জা-ইযা হল একদিন ও একরাতের পাথেয় প্রদান। এরপর তার জন্য যা ব্যয় করা হবে তা সাদকারূপে গণ্য। অতিথিসেবক বিরক্ত হতে পারে-কোন মেহমানের পক্ষেই এতটা সময় সেখানে থাকা বৈধ নয়।\nসহীহ, তা’লীকুর রাগীব (৩/২৪২) , বুখারী ও মুসলিম।\nআইশা ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। এ হাদীসটি সাঈদ আল-মাকবুরীর সূত্রে মালিক ইবনু আনাস ও লাইস (রহঃ) বর্ণনা করেছেন। আবূ ঈসা বলেন, এ হাদীসটি হাসান সহীহ্। আবূ শুরাইহ্ আল-খুযাঈ হলেন আল-কা’বী। আর তিনিই আল-আদাবী, তার নাম খুওয়াইলিদ, পিতা আমর। “লা ইয়াসবী ইনদাহু” কথার মর্ম এই যে, মেহমানের এত দিন কোন পরিবারে থাকা যুক্তিসঙ্গত নয় যাতে তারা কষ্টের মধ্যে পতিত হয় এবং বিরক্তির কারণ হতে পারে। “হারাজ” অর্থ সংকট। “হাত্তা ইউহ্‌রিজাহু” কথার অর্থ এই যে, অনেকদিন থেকে সংশ্লিষ্ট পরিবারের জন্য মেহমান সংকট তৈরী করল।\nইয়াতীম ও বিধবাদের ভরণ-পোষণের চেষ্টা সাধন\nসাফওয়ান ইবনু সুলাইম (রাঃ) থেকে বর্ণিতঃ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ বিধবা ও মিসকীনদের ভরণ-পোষণের জন্য চেষ্টা সাধনকারী আল্লাহ্ তা‘আলার পথে জিহাদকারী অথবা সারাদিন রোযা পালনকারী ও সারারাত নামায আদায়কারী সমান সাওয়াবের অধিকারী।\nসহীহ্, ইবনু মা-জাহ (২১৪০) , বুখারী ও মুসলিম।\nআল-আনসারী-মা’ন হতে, তিনি মালিক হতে, তিনি সাওর ইবনু যাইদ হতে, তিনি আবুল গাইস হতে, তিনি আবূ হুরাইরা (রাঃ) হতে, তিনি রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে (উপরের) হাদীসের ন্যায় বর্ণনা করেছেন।\nএ হাদীসটি হাসান গারীব সহীহ্। আবুল গাইস-এর নাম সালিম, আবদুল্লাহ ইবনু মুতী’র মুক্তদাস। সাওর ইবনু যাইদ মাদীনার অধিবাসী এবং সাওর ইবনু ইয়াযীদ সিরিয়ার অধিবাসী।\nসহাস্য মুখ ও প্রশস্ত মন (নিয়ে কারো সাথে সাক্ষাৎ করা)\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ প্রতিটি ভালকাজই সাদকারূপে গণ্য। তোমার ভাইয়ের সাথে সহাস্য মুখে দেখা-সাক্ষাৎ করা এবং তোমার বালতির পানি দিয়ে তোমার ভাইয়ের পাত্র ভর্তি করে দেয়াও ভাল কাজের অন্তুর্ভূক্ত।\nসহীহ, তা’লীকুর রাগীব (৩/২৬৪)।\nআবূ যার (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nসত্য ও মিথ্যা প্রসঙ্গে\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমরা অবশ্যই সত্যের পথ অবলম্বন করবে। কেননা, সততাই মানুষকে কল্যাণের পথে নিয়ে যায়। আর কল্যাণ জান্নাতের দিকে নিয়ে যায়। কোন মানুষ প্রতিনিয়ত সত্য কথা বলতে থাকলে এবং সত্যের প্রতি মনোযোগী থাকলে শেষ পর্যন্ত সে আল্লাহ্ তা‘আলার দরবারে পরম সত্যবাদী হিসাবে তালিকাভুক্ত হয়। তোমরা মিথ্যাকে অবশ্যই পরিহার করবে। কেননা, মিথ্যা (মানুষকে) পাপের পথ দেখায়, আর পাপ জাহান্নামের পথে নিয়ে যায়। কোন বান্দাহ প্রতিনিয়ত মিথ্যা বলতে থাকলে এবং মিথ্যার প্রতি ঝুঁকে থাকলে শেষ পর্যন্ত সে আল্লাহ্ সে আল্লাহ্ তা‘আলার দরবারে চরম মিথ্যাবাদী হিসাবে তালিকাভুক্ত হয়।\nআবূ বাক্‌র সিদ্দীক, উমার, আবদুল্লাহ ইবনুশ শিখখীর ও ইবনু উমার (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন বান্দা যখন মিথ্যা কথা বলে তখন তার মিথ্যা কথনের দুর্গন্ধের কারণে ফেরেশতা এক মাইল (বা দৃষ্টি সীমার বাইরে) দূরে সরে যায়।\nখুবই দুর্বল, যইফা (১৮২৮)।\nইয়াহ্‌ইয়া বলেনঃ আবদুর রহীম ইবনু হারূন কি তার স্বীকারোক্তি করেছেন? ইয়াহ্‌ইয়া ইবনু মূসা বলেন, হ্যাঁ। আবূ ঈসা বলেছেন, এ হাদীসটি হাসান, উত্তম, গারীব। শুধু উল্লেখিত সূত্রেই আমরা এ হাদীস জেনেছি। এটি আবদুর রহীম ইবনু হারূনের একক রিওয়ায়াত।\nতিনি বলেন, মিথ্যা হতে অধিক ঘৃণিত চরিত্র রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকট আর কিছুই ছিল না। রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সামনে কেউ মিথ্যা বললে তা অবিরত তার মনে থাকত, যে পর্যন্ত না তিনি জানতে পারতেন যে, মিথ্যাবাদী তাঁর মিথ্যা কথন হতে তাওবাহ করেছে।\nনির্লজ্জতা, বেহায়াপনা ও অশ্লীল আচরণ প্রসঙ্গে\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ নির্লজ্জতা ও অশ্লীলতা কোন বস্তুর শুধুমাত্র কদর্যতাই বাড়িয়ে দেয়। আর লজ্জা কোন জিনিসের সৌন্দর্য তাই বাড়িয়ে দেয়।\nসহীহ্, ইবনু মা-জাহ (৪১৮৫)।\nআইশা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান গারীব। আমরা এ হাদীসটি শুধুমাত্র আবদুর রাযযাকের সূত্রেই জেনেছি।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ সর্বোত্তম চরিত্রবান ব্যক্তিই তোমাদের মধ্যে শ্রেষ্ঠ। (বর্ণনাকারী বলেন,) রাসূলুল্লাহ (সাল্লাল্লাহু ‘আলাইহি ওয়া সাল্লাম) অশ্লীলভাষীও ছিলেন না এবং অশ্লীলতার ভানও করতেন না।\nসহীহ্, বুখারী ও মুসলিম, দেখুন সহীহাহ্ (৭৯১)।\nঅভিশাপ বা বদ-দু’আ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমরা পরস্পর পরস্পরকে আল্লাহ্ তা‘আলার অভিসম্পাত, তাঁর গযব ও জাহান্নামের বদ-দু’আ করো না।\nসহীহ, সহীহাহ্ (৮৯৩)।\nইবনু আব্বাস, আবূ হুরাইরা, ইবনু উমার ও ইমরান ইবনু হুসাইন (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মু’মিন কখনো দোষারোপকারী ও নিন্দাকারী হতে পারে না, অভিস্পাতকারী হতে পারে না, অশ্লীল কাজ করে না এবং কটুভাষীও হয় না।\nসহীহ, সহীহাহ (৩২০)।\nআবূ ঈসা বলেন, এ হাদীসটি হাসান গারীব। আবদুল্লাহ (রাঃ) হতে অন্যসূত্রেও এ হাদীসটি বর্ণিত আছে।\nনাবী সাল্লাল্লাহু আলাইহি ওয়াসাল্লামের সামনে একজন লোক বাতাসকে অভিসম্পাত করে। তিনি বললেনঃ বাতাসকে অভিশাপ প্রদান করো না, কারণ, সে তো হুকুমের গোলাম। কোন ব্যক্তি অপাত্রে অভিশাপ প্রদান করলে তা অভিশাপকারীর উপর ফিরে আসে।\nসহীহ, সহীহাহ (৫২৮)।\nআবু ঈসা বলেন, এ হাদিসটি গারীব। এ হাদিসটি মুসনাদভাবে বিশ্‌র ইবনু উমার ব্যতীত আর কেউ বর্ণনা করেছেন বলে আমাদের জানা নেই।\nবংশধারার প্রসঙ্গে জ্ঞানদান\nনবী (সাল্লাল্লাহু ‘আলাইহি ওয়া সাল্লাম) বলেছেনঃ তোমরা নিজেদের বংশধারার ব্যাপারে জ্ঞান অর্জন কর, যাতে করে তোমাদের বংশীয় আত্মীয়তার সম্পর্ক বজায় রাখতে পার। কেননা, আত্মীয়তার সম্পর্ক বজায় থাকলে নিজেদের মধ্যে আন্তরিকতা ও ভালবাসা তৈরী হয় এবং ধন-সম্পদ ও আয়ুষ্কাল বৃদ্ধি পায়।\nসহীহ, সহীহাহ্ (২৭৬)।\nআবূ ঈসা বলেন, এ হাদীসটি উল্লেখিত সনদসূত্রে গারীব। “মানসাআতুন ফিল আসার”-এর অর্থ ‘আয়ুষ্কাল’ বৃদ্ধি পাওয়া।\nএক ভাইয়ের জন্য তার অনুপস্থিতিতে অপর ভাইয়ের দু’আ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ এক অনুপস্থিত ব্যক্তির জন্য অপর অনুপস্থিত ব্যক্তির দু‘আর চেয়ে বেশী দ্রুত আর কোন দু‘আ ক্ববূল হয় না।\nযঈফ, যঈফ আবূ দাউদ (২/২৬৯)।\nআবূ ঈসা বলেনঃ এ হাদীসটি গারীব। আমরা শুধু উল্লেখিত সনদসূত্রেই এ হাদীস জেনেছি। আবদুর রহমান ইবনু যিয়াদ আল-ইফরীকী হাদীসশাস্ত্রে দুর্বল। আবদুল্লাহ ইবনু ইয়াযীদের ডাকনাম আবূ আবদুর রহমান আল-হুবুলী।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ দুইজন লোক একে অপরকে গালি দেয়ার অপরাধ প্রথমে গালি প্রদানকারীর উপর এসে পড়ে, যতক্ষন পর্যন্ত নির্যাতিত ব্যক্তি (দ্বিতীয় ব্যক্তি) সীমালংঘন না করে।\nসা’দ, ইবনু মাসঊদ ও আবদুল্লাহ ইবনু মুগাফফাল (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ’’।\nযিয়াদ ইবনু ইলাকা (রহঃ) থেকে বর্ণিতঃ\nতিনি বলেন, মুগীরা ইবনু শুবা (রাঃ)-কে আমি বলতে শুনেছি, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মৃত ব্যক্তিদেরকে তোমরা গালি দিও না, (যদি দাও) তাহলে জীবিতদেরই কষ্ট দিলে।\nসহীহ, রাওয (৩৫৭) , তা’লীকুর রাগীব (৪/১৩৫) , সহীহাহ’’ (২৩৭৯)।\nআবূ ঈসা বলেন, এই হাদীসটি বর্ণনায় সুফিয়ানের শাগরিদগণ দ্বিমত পোষণ করেছেন। তাদের কেউ কেউ আল-হাফারীর রিওয়ায়াতের অনুরূপ বর্ণনা করেছেন অনেকে বলেছেন, সুফিয়ান-যিয়াদ ইবনু ইলাকা হতে বর্ণনা করেছেন যে, তিনি বলেন, আমি এক ব্যক্তিকে মুগীরা ইবনু শুবার নিকট (রাঃ) -রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সূত্রে একইরকম হাদীস বর্ণনা করতে শুনেছি।\nমুসলমানদের গালি দেয়া\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ মুসলমানকে গালি দেয়া ফাসিকী ও নাফারমানীমূলক কাজ এবং তাকে মেরে ফেলা বা তার বিরুদ্ধে অস্ত্রধারণ করা কুফরীমূলক কাজ।\nসহীহ, ইবনু মা-জাহ (৬৯) , বুখারী ও মূসলিম।\nঅধঃস্তন বর্ণনাকারী যুবাইদ বলেন, আবূ ওয়াইলকে আমি প্রশ্ন করলাম, আপনি এ হাদীসটি কি আবদুল্লাহ ইবনু মাসঊদ (রাঃ)-এর নিকট সরাসরি শুনেছেন? তিনি বলেন, হ্যাঁ।\nআবূ ঈসা বলেন, এ হাদীসটি সহীহ্।\nউত্তম কথা বলা প্রসঙ্গে\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ জান্নাতের মধ্যে একটি বালাখানা (প্রাসাদ) আছে। এর ভিতর হতে বাইরের এবং বাহির হতে ভিতরের দৃশ্য দেখা যায়। এক বিদুঈন (গ্রাম্যলোক) দাঁড়িয়ে বলল, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! এই বালাখানা কোন ব্যক্তির জন্য? তিনি বললেনঃ যে লোক মানুষের সাথে উত্তমভাবে কথা বলে, ক্ষুধার্তকে খাদ্য দেয়, সর্বদা রোযা পালন করে এবং মানুষ যখন রাতে ঘুমিয়ে থাকে তখন আল্লাহ্ তা‘আলার উদ্দেশ্যে নামায আদায় করে তার জন্য।\nহাসান, মিশকাত (২৩৩৫) , তা’লীকুর রাগীব (২/৪৬)।\nআবূ ঈসা বলেন, এ হাদিসটি গারীব। আমরা এ হাদিস প্রসঙ্গে শুধুমাত্র আবদূর রাহমান ইবনু ইসহাকের সূত্রেই জেনেছি। এই আবদূর রাহমানের স্মরণশক্তি সম্পর্কে কোন কোন হাদীস বিশারদ সমালোচনা করেছেন। তিনি কূফার বাসিন্দা। আর আবদূর রাহমান ইবনু ইসহাক আল-কুরাশী একজন মাদীনার অধিবাসী। তিনি পূর্বোক্তজনের চাইতে বেশি বিশ্বস্ত ও নির্ভরযোগ্য। তারা উভয়ে ছিলেন সমসাময়িক।\nসৎকর্মশীল গোলামের মর্যাদা\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ সেই লোক কতইনা উত্তম যে নিজের প্রভুরও আনুগত্য করে এবং নিজের মনিবের হকও আদায় করে অর্থাৎ গোলাম।\nসহীহ, তা’লীকুর রাগীব (৩/১৫৯) , বুখারী ও মুসলিম।\nকা’ব (রাঃ) বলেন, আল্লাহ্ ও তার রাসূল সত্যিই বলেছেন। এ অনুচ্ছেদে আবূ মূসা ও ইবনু উমার (রাঃ) হতেও হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তিন ব্যক্তি কিয়ামাতের দিন কস্তরীর টিলার উপর থাকবে। (এক) যে ক্রীতদাস আল্লাহ্ তা‘আলার হাকও আদায় করে এবং মনিবের হাকও আদায় করে, (দুই) যে ইমামের উপর তার মুসল্লিগণ সন্তুষ্ট এবং (তিন) যে ব্যক্তি দিনে ও রাতে পাঁচবার নামাযের জন্য আহ্বান জানায়।\nযঈফ, মিশকাত (৬৬৬)।\nআবূ ঈসা বলেনঃ এ হাদীসটি হাসান গারীব। সুফিয়ান হতে আবুল ইয়াকজান-এর সূত্রেই শুধু আমরা এ হাদীস প্রসঙ্গে জেনেছি। আবূল ইয়াকজানের নাম উসমান ইবনু কাইস, মতান্তরে ইবনু উমাইর এবং এটাই প্রসিদ্ধ।\nমানুষের সাথে সদ্ভাব বজায় রাখা\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম) আমাকে বলেছেনঃ তুমি যেখানেই থাক আল্লাহ্ তা‘আলাকে ভয় কর, মন্দ কাজের পরপরই ভাল কাজ কর, তাতে মন্দ দূরীভূত হয়ে যাবে এবং মানুষের সাথে উত্তম আচরণ কর।\nহাসান, মিশকাত (৫০৮৩) , রাওযুন নাযীর (৮৫৫)\nআবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্। মাহমুদ ইবনু গাইলান-আবূ আহমদ হতে, তিনি আবূ নুআইম হতে, তিনি সুাফিয়ান হতে, তিনি হাবীব (রহঃ) হতে এই সূত্রে একইরকম বর্ণনা করেছেন। মাহমূদ-ওয়াকী হতে, তিনি সুফিয়ান হতে, তিনি হাবীব ইবনু আবি সাবিত হতে, তিনি মাইমুন ইবনু আবী শাবীব হতে, তিনি মুআয ইবনু জাবাল (রাঃ) হতে, তিনি রাসূলুল্লাহ্ (সাল্লাল্লাহু ‘আলাইহি ওয়া সাল্লাম) হতে একইরকম বর্ণনা করেছেন। মাহ্‌মূদ বলেন আবূ যার (রাঃ)-এর হাদীসটি সহীহ্।\nরাসূলুল্লাহ্ (সাল্লাল্লাহু ‘আলাইহি ওয়া সাল্লাম) বলেছেনঃ মন্দ ধারণা পোষণ করা হতে তোমরা দূরে থাক। কেননা, মন্দ ধারণা হলো সবচেয়ে বড় মিথ্যা কথা।\nসহীহ, গাইয়াতুল মারাম (৪১৭) , বুখারী ও মুসলিম।\nআবূ ঈসা বলেন, এ হাদীসটি হাসান সহীহ্। সুফিয়ান বলেন ধারণা-অনুমান দুই প্রকারে বিভক্ত এক প্রকার ধারনা পাপের অন্তর্ভুক্ত এবং অন্য প্রকার ধারণা গুনাহের অন্তর্ভুক্ত নয়। অন্তরে কাল্পনিক ধারণা পোষণ করে মুখে তা প্রকাশ করা গুনাহের অন্তর্ভুক্ত। যদি মনে মনে ধারণা পোষণ করা হয় এবং তা মুখে প্রকাশ না করা হয় তাহলে তা গুনাহের অন্তর্ভুক্ত নয়।\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম) আমাদের (ছোটদের) সাথে মিশতেন। এমনকি আমার ছোট ভাইটিকে তিনি কৌতুক করে বলতেনঃ হে আবূ উমাইর! কি করেছে নুগাইর (ছোট পোষা পাখি)।\nসহীহ, বুখারী ও মুসলিম। ৩৩৩ নং হাদিস পূর্বে বর্ণিত হয়েছে\nহান্নাদ-ওয়াকী হতে, তিনি শুবা হতে, তিনি আবুত তাইয়্যাহ হতে, তিনি আনাস (রাঃ) হতে এইরকম বর্ণনা করেছেন। আবুত তাইয়্যাহ্-এর নাম ইয়াযীদ, পিতা হুমাইদ আয-যুবাই। আবূ ঈসা বলেন, এ হাদীসটি হাসান সহীহ্।\nতিনি বলেন, সাহাবীগণ বলেন, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আপনিতো আমাদের সাথে কৌতুকও করে থাকেন। তিনি বললেনঃ আমি শুধু সত্য কথাই বলে থাকি (এমনকি কৌতুকেও)।\nসহীহ, সহীহাহ্ (১৭২৬) , মুখতাসার শামা-ইল (২০২)।\nরাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকট একজন লোক আরোহণযোগ্য একটি বাহন চাইল। তিনি বললেনঃ একটি উষ্ট্রীর বাচ্চায় আমি তোমাকে আরোহণ করাব। সে বলল, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আমি উষ্ট্রীয় বাচ্চা দিয়ে কি করব? রাসূলুল্লাহ (সাল্লাল্লাহু ‘আলাইহি ওয়া সাল্লাম) বললেনঃ উষ্ট্রী ব্যতীত আর কোন কিছু কি উট প্রসব করে?\nসহীহ্, মিশকাত (৪৮৮৬) , মুখতাসার শামা-ইল (২০৩)।\n।নবী (সাল্লাল্লাহু ‘আলাইহি ওয়া সাল্লাম) তাকে “হে দুই কান বিশিষ্ট” বলে সম্বোধন করেন।\nসহীহ, মুখতাসার শামা-ইল (২০০)\nআবূ উসামা বলেন, তিনি কৌতুক হিসাবে তা বলতেন। আবূ ঈসা বলেন, এ হাদীসটি সহীহ্ গারীব।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তি বাতিল ও জঘন্য মিথ্যা বলা ছেড়ে দিল, তার জন্য জান্নাতের মধ্যে এক পাশে প্রাসাদ নির্মাণ করা হয়। যে ব্যক্তি ন্যায়ানুগ হওয়া সত্ত্বেও ঝগড়া-বিবাদ ছেড়ে দিল, তার জন্য জান্নাতের মাঝখানে একটি প্রাসাদ নির্মাণ করা হয়। যে ব্যক্তি নিজের চরিত্র উন্নত করে তার জন্য জান্নাতের সর্বোচ্চ জায়গাতে একটি প্রাসাদ নির্মাণ করা হয়।\nএই শব্দে হাদীসটি যঈফ, ইবনু মাজাহ (৫১)।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ ঝগড়াটে হওয়াই তোমার পাপিষ্ট হওয়ার জন্য যথেষ্ঠ।\nযঈফ, যঈফা (৪০৯৬)।\nআবূ ঈসা বলেছেন, এ হাদীসটি গারীব। শুধু উপরোক্ত সূত্রেই আমরা এ হাদীস জেনেছি।\nনবী (সাল্লাল্লাহু ‘আলাইহি ওয়া সাল্লাম) বলেছেনঃ তোমার ভাইয়ের সাথে ঝগড়া করো না, তাকে ঠাট্টা-বিদ্রুপ করো না এবং তার সাথে এরূপ ওয়াদা করো না যা তুমি পরে ভেঙ্গে ফেলবে।\nযঈফ, মিশকাত, তাহকীক ছানী (৪৮৯২)।\nআবূ ঈসা বলেনঃ উল্লেখিত সনদসূত্রে এ হাদীসটি গারীব। আমার মতে আব্দুল মালিক হলেন ইবনু বাশীর।\nকোমল ধরনের আচরণ\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম)-এর সাথে দেখা করার জন্য একজন লোক অনুমতি চাইলো। আমি সে সময় তাঁর সামনে উপস্থিত ছিলাম। তিনি বললেনঃ গোত্রের মধ্যে এই লোকটি অথবা গোত্রের এই ভাই কতই না মন্দ! তারপর তিনি তাকে ভিতরে প্রবেশের সম্মতি প্রদান করলেন এবং তার সাথে নম্র ভাষায় কথা বললেন। লোকটি চলে যাওয়ার পর আমি তাকে বললাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আপনি প্রথম অবস্থায় তার ব্যাপারে এইে এই কথা বললেন, তারপর তার সাথে নম্র ভাষায় কথা বললেন! তিনি বললেন, হে আইশা! মানুষের মধ্যে সেই ব্যক্তি সবচেয়ে নিকৃষ্ট, যার অশালীন আচরণ হতে মুক্তির জন্য জনগণ তাকে পরিত্যাগ করে।\nসহীহ, সহীহাহ (১০৪৯) , মুখতাসা শামা-ইল (৩০১) , বুখারী, মুসলিম।\nআবূ ঈসা বলেন এ হাদীসটি হাসান সহীহ্।\nবন্ধুত্ব ও বিদ্বেষ উভয় ক্ষেত্রে ভারসাম্য বজায় রাখা\n. আবূ হুরাইরা (রাঃ) থেকে বর্ণিতঃ\n(মুহাম্মাদ ইবনু সীরীন বলেন) আমার অনুমান যে, তিনি এটা মারফূভাবে বর্ণনা করেছেন (অর্থাৎ রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর বাণী স্বরূপ বর্ণনা করেছেন)। তিনি বলেছেনঃ নিজের বন্ধুর সাথে ভালবাসার আধিক্য প্রদর্শন করবে না। হয়ত সে একদিন তোমার শত্রু হয়ে যাবে। তোমার শত্রুর সাথেও শত্রুতার চরম সীমা প্রদর্শন করবে না। হয়ত সে একদিন তোমার বন্ধু হয়ে যাবে।\nসহীহ, গাইয়াতুল মারাম (৪৭২)।\nআবূ ঈসা বলেন, এ হাদীসটি গারীব। আমরা তা উল্লেখিত সনদসূত্রে এভাবেই জেনেছি। এ হাদীসটি আইয়্যূব (রহঃ) হতে ভিন্ন সনদেও বর্ণিত আছে। এ হাদীসটি হাসান ইবনু আবূ জাফর আলী (রাঃ)-এর সূত্রে রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে বর্ণনা করেছেন। কিন্তু এটি দুর্বল। সহীহ্ হলো আলী (রাঃ) হতে মাওকূফ বর্ণনাটি।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ সরিষার দানা সমপরিমাণ অহংকারও (সামান্যতম) যার অন্তরে আছে সে জান্নাতে যেতে পারবে না। আর সরিষার দানা সমপরিমান ঈমানও যার অন্তরে আছে সে জাহান্নামে যাবে না।\nসহীহ, তাখরীজ ইসলাহুল মাসা-জিদ (১১৫) , মুসলিম।\nআবূ হুরাইরা, ইবনু আব্বাস, সালামা ইবনুল আকওয়া ও আবূ সাঈদ (রাঃ) হতেও এ অনুচ্ছেদে হাদীস বর্ণিত আছে। আবূ ঈসা বলেন, এ হাদীসটি হাসান সহীহ্।\nনবী (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তির অন্তরে অণু পরিমাণ অহংকারও আছে সে জান্নাতে যেতে পারবে না। আর যে ব্যক্তির অন্তরে অণু পরিমাণ ঈমানও আছে সে জাহান্নামে যাবে না। তখন একজন বলল, আমার নিকট এটা তো খুবই পছন্দনীয় যে, আমার জামা-কাপড় সুন্দর হোক এবং আমার জুতা জোড়াও সুন্দর হোক। তিনি বললেনঃ আল্লাহ্ তা‘আলা অবশ্যই সৌন্দর্যকে পছন্দ করেন। কোন ব্যক্তির সদর্পে সত্যকে প্রত্যাখ্যান করা এবং মানুষকে তুচ্ছজ্ঞান করাই হলো অহংকার।\nসহীহ, সহীহাহ্ (১৬২৬) , মুসলিম।\n“যে ব্যক্তির অন্তরে অণু পরিমাণ ঈমানও আছে সে ব্যক্তি জাহান্নামে যাবে না” শীর্ষক হাদীসের ব্যখ্যায় একদল মুহাদ্দিস বলেন, সে জাহান্নামে স্থায়ী হবে না (আযাবের পর মুক্তি পাবে)। আবূ সাঈদ খুদরী (রাঃ)-এর সূত্রে নাবী (সাল্লাল্লাহু ‘আলাইহি ওয়া সাল্লাম) হতে বর্ণিত আছে, তিনি বলেছেনঃ “যার অন্তরে অনুপরিমাণ ঈমানও আছে তাকে জাহান্নাম হতে বের করা হবে”। “হে আমাদের প্রভু! তুমি যে ব্যক্তিকে জাহান্নামে দাখিল করাবে তাকে তুমি অপমান করলে” শীর্ষক আয়াতের ব্যাখ্যায় একদল তাবিঈ বলেন, যে ব্যক্তিকে তুমি চিরস্থায়ী জাহান্নামী করলে তাকে তুমি চরম অপমানিত করলে। আবূ ঈসা বলেন, এ হাদীসটি হাসান সহীহ্ গারীব।\nসালামা ইবনুল আকওয়া (রাঃ) থেকে বর্ণিতঃ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কোন ব্যক্তি নিজেকে বড় বলে ভাবতে ভাবতে এমন এক পর্যায়ে নিয়ে যায় শেষ পর্যন্ত সে অহংকারীদের তালিকাভুক্ত হয়ে যায়। ফলে অহংকারীদের যে পরিণতি হয় তারও তাই হয়।\nযঈফ, যঈফা (১৯১৪)। আবূ ঈসা বলেনঃ এ হাদীসটি হাসান গারীব।\nনাফি ইবনু জুবাইর ইবনু মুতঈম (রাঃ) হতে তার পিতার সূত্রে থেকে বর্ণিতঃ\nতিনি (যুবাইর) বলেন, তোমরা বলে থাক আমার মধ্যে অহংকার রয়েছে। অথচ আমি গাধায় আরোহণ করি, চাদর পরিধান এবং ছাগলের দুধ দোহন করি। রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যে এ কাজগুলো করে তার মধ্যে সামান্যতম অহংকারও নেই।\nসচ্চরিত্র ও সদাচার\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কিয়ামাত দিবসে মু’মিনের দাঁড়িপাল্লায় সচ্চরিত্র ও সদাচারের চেয়ে বেশি ওজনের আর কোন জিনিস হবে না। কেননা, আল্লাহ্ তা‘আলা অশ্লীল ও কটুভাষীকে ঘৃণা করেন।\nসহীহ, সহীহাহ্ (৮৭৬) , রাওযুন নাযীর (৯৪১)।\nআবূ ঈসা বলেন, আইশা, আবূ হুরাইরা, আনাস ও উসামা ইবনু শারীক (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nতিনি বলেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বলতে শুনেছিঃ সচ্চরিত্র ও সদাচারই দাঁড়িপাল্লায় মধ্যে সবচাইতে ভারী হবে। সচ্চরিত্রবান ও সদাচারি ব্যক্তি তার সদাচার ও চারিত্রিক মাধুর্য দ্বারা অবশ্যই রোযাদার ও নামাযীর পর্যায়ে পৌছে যায়।\nআবূ ঈসা বলেন, উল্লেখিত সনদসূত্রে এ হাদীসটি গারীব।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে প্রশ্ন করা হলো, কোন কর্মটি সবচাইতে বেশি পরিমাণ মানুষকে জান্নাতে নিয়ে যাবে। তিনি বললেনঃ আল্লাহ্‌ভীতি, সদাচার ও উত্তম চরিত্র। আবার তাঁকে প্রশ্ন করা হলো, কোন কাজটি সবচাইতে বেশি পরিমাণ মানুষকে জাহান্নামে নিয়ে যাবে। তিনি বললেনঃ মুখ ও লজ্জাস্থান।\nআবূ ঈসা বলেন, এ হাদীসটি সহীহ গারীব। আবদুল্লাহ ইবনু ইদরীস হলেন ইবনু ইয়াযীদ ইবনু আবদুর রাহমান আল-আওদী।\nআবদুল্লাহ ইবনুল মুবারাক (রহঃ) থেকে বর্ণিতঃ\nসদাচার ও উত্তম চরিত্রের বর্ণনা দিতে গিয়ে আবদুল্লাহ ইবনুল মুবারাক (রহঃ) বলেন, তা হলো হাস্যোজ্জ্বল চেহারা, উত্তম জিনিস দান করা এবং কষ্ট দেয়া হতে বিরত থাকা।\nইহ্‌সান (অনুগ্রহ) এবং ক্ষমা ও উদারতা প্রদর্শন\nআবুল আহ্‌ওয়াস (রহঃ) হতে তার বাবা থেকে বর্ণিতঃ\nতিনি বলেন, আমি বললাম, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! আমি কোন লোককে অতিক্রম করি, সে আমাকে পানাহার করায় না, মেহমানদারীও করে না। যদি ঐ লোকটি আমাকে অতিক্রম করে, আমি কি একইভাবে তার প্রতিশোধ গ্রহণ করতে পারি? তিনি বললেনঃ না, তুমি তার মেহমানদারী কর। (বর্ণনাকারী বলেন) আমাকে খুবই পুরাতন পোশাক পরে থাকতে দেখে তিনি প্রশ্ন করলেনঃ তোমার ধন-দৌলত আছে কি? আমি বললাম, আল্লাহ্ তা‘আলা আমাকে উট, ছাগল-ভেড়া প্রভৃতি সকল প্রকার সম্পদই দিয়েছেন। তিনি বললেঃ তা তোমার শরীরে পরিলক্ষিত হওয়া উচিত।\nসহীহ, গাইয়াতুল মারাম (৭৫) , সহীহাহ্ (১৩২০)।\nআবূ ঈসা বলেন, আইশা, জাবির ও আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্। আবুল আহ্‌ওয়াসের নাম আওফ, পিতা মালিক ইবনু নাযলা আল-জুশামী। “ইক্‌রিহি্” অর্থ তাকে আতিথ্য প্রদর্শন কর। “আল-কিরা” অর্থ “আতিথেয়তা”।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমার অনুকরণপ্রিয় হয়ো না যে, তোমরা এরূপ বলবেঃ লোকরা যদি আমাদের সাথে ভাল ব্যবহার করে তাহলে আমরাও ভাল ব্যবহার করব। যদি তারা আমাদের সাথে যুলুম করে তাহলে আমরাও যুলুম করব। বরং তোমরা নিজেদের অন্তরে এ কথা বদ্ধমূল করে নাও যে, লোকেরা তোমাদের সাথে ভাল ব্যবহার করলে তোমরাও ভাল ব্যবহার করবে। তারা তোমাদের সাথে অন্যায় ব্যবহার করলেও তোমরা যুলুমের পথ বেছে নিবে না।\nযঈফ, নাকদুল কাত্তানী (২৬) মিশকাত (৫১২৯),\nআবূ ঈসা বলেছেন, এ হাদীসটি হাসান গারীব। শুধু উল্লেখিত সদনসূত্রেই আমরা এটা জেনেছি।\nভাইদের সাথে দেখা-সাক্ষাৎ করা\nতিনি বলেন, রাসূলুল্লাহ (সাল্লাল্লা্হু আলাইহি ওয়া সাল্লাম) বলেছেনঃ যে লোক আল্লাহ্ তা‘আলার সন্তুষ্টি হাসিলের আশায় কোন অসুস্থ লোককে দেখতে যায় অথবা নিজের ভাইয়ের সাথে দেখা-সাক্ষাৎ করতে যায়, একজন ঘোষক (ফেরেশতা) তাকে ডেকে বলতে থাকেনঃ কল্যাণময় তোমার জীবন, কল্যাণময় তোমার এই পথ চলাও। তুমি তো জান্নাতের মধ্যে একটি বাসস্থান নির্দিষ্ট করে নিলে।\nহাসান, মিশকাত (৫০১৫)।\nআবূ ঈসা বলেন, এ হাদীসটি হাসান গারীব। আবূ সিনানের নাম ঈসা ইবনু সিনান। হাম্মাদ ইবনু সালামা-সাবিত হতে, তিনি আবূ রাফি হতে, তিনি আবূ হুরাইরা (রাঃ) হতে, তিনি রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে এইরকম কিছু বর্ণনা করেছেন।\nলজ্জা ও সম্ভ্রমবোধ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ লজ্জা-সম্ভ্রম হচ্ছে ঈমানের অঙ্গ, আর ঈমানের (ঈমানদারের) জায়গা জান্নাতে। নির্লজ্জতা ও অসভ্যতা হচ্ছে দুর্ব্যবহারের অঙ্গ, আর দুর্ব্যবহারের (দুর্ব্যবহারকারীর) জায়গা জাহান্নামে।\nসহীহ, সহীহাহ্ (৪৯৫) , রাওযুস নাযীর (৭৪৬)।\nআবূ ঈসা বলেন, ইবনু উমার, আবূ বাক্‌রা, আবূ উমামা ও ইমরান ইবনু হুসাইন (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nধীর-স্থিরতা ও তাড়াহুড়া\nআবদুল্লাহ ইবনু সারজিস আল-মুযানী (রাঃ) থেকে বর্ণিতঃ\nনবী (সাল্লাল্লাহু ‘আলাইহি ওয়া সাল্লাম) বলেছেনঃ উত্তম আচরণ, দৃঢ়তা-স্থিরতা ও মধ্যমপন্থা অবলম্বন করা হচ্ছে নাবুওয়াতের চব্বিশ ভাগের একভাগ।\nহাসান, রাওযুন নাযীর (৩৮৪) , তা’লীকুর রাগীব (৩/৬)।\nআবূ ঈসা বলেন, ইবনু আব্বাস (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান গারীব। কুতাইবা-নূহ ইবনু কাইস হতে, তিনি আবদুল্লাহ ইবনু ইমরান হতে, তিনি আবদুল্লাহ ইবনু সারজিস (রাঃ) হতে, তিনি রাসূলুল্লাহ (সাল্লাল্লাহ আলাইহি ওয়া সাল্লাম) হতে (উপরের হাদীসের) একইরকম বর্ণনা করেছেন। এই সূত্রটিতে আসিমের উল্লেখ নেই। কিন্তু নাসর ইবনু আলীর হাদীসটিই সহীহ্।\nআবদুল কাইস বংশের প্রতিনিধি দলের নেতা আশাজ্জকে রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেনঃ তোমাদের মধ্যে এরুপ দুটি গুন রয়েছে যা আল্লাহ্ তা‘আলা অধিক পছন্দ করেনঃ সহিষ্ণুতা ও স্থিরতা।\nসহীহ, ইবনু মা-জাহ (৪১৮৮) , মুসলিম।\nআবূ ঈসা বলেন, এ হাদীসটি হাসান সহীহ গারীব। আশাজ্জ আল-আসারী (রাঃ) হতেও এ অনুচ্ছেদে হাদীস বর্ণিত আছে।\nসাহল ইবনু সা’দ আস-সায়িদী (রাঃ) থেকে বর্ণিতঃ\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ ধৈর্য ও স্থিরতা আল্লাহ্ তা‘আলার পক্ষ হতে, আর তাড়াহুড়া শাইতানের পক্ষ হতে।\nযঈফ, মিশকাত, তাহকীক ছানী (৫০৫৫)\nআবূ ঈসা বলেনঃ এ হাদীসটি গারীব। একদল হাদীস বিশারদ আবদুল মুহাইমিনের সমালোচনা করেছেন। তারা বলেছেন, তার স্মৃতিশক্তি দুর্বল। আল-আশাজ্জ-এর নাম আল-মুনযির, পিতা আয়িয।\nনবী (সাল্লাল্লাহু ‘আলাইহি ওয়া সাল্লাম) বলেছেনঃ যে ব্যক্তিকে নমনীয়তার অংশ দেয়া হয়েছে তাকে কল্যাণের অংশ দেয়া হয়েছে। নমনীয়তার অংশ হতে যে ব্যক্তিকে বঞ্চিত করা হয়েছে তাকে কল্যাণের অংশ হতে বঞ্চিত করা হয়েছে।\nসহীহ, সহীহাহ্ (৫১৫, ৮৭৪)।\nআবূ ঈসা বলেন, আইশা, জারীর ইবনু আবদুল্লাহ ও আবূ হুরাইরা (রাঃ) হতেও এ অনুচ্ছেদে বর্ণিত আছে। এ হাদীসটি হাসান সহীহ্।\nরাসূলুল্লাহ (সাল্লাল্লাহু ‘আলাইহি ওয়া সাল্লাম) মুআয (রাঃ)-কে ইয়ামানে প্রেরণের সময় বলেনঃ অত্যাচারিতের বদ-দু’আকে ভয় কর। কেননা, তার বদ-দু’আ এবং আল্লাহ্ তা‘আলার মাঝখানে কোন প্রতিবন্ধকতা নেই।\nসহীহ্, সহীহ আবূ দাঊদ (১৪১২) , বুখারী, মুসলিম।\nআবূ ঈসা বলেন, আনাস, আবূ হুরাইরা, আবদুল্লাহ ইবনু আমর ও আবূ সাঈদ (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ। আবূ মা‘বাদের নাম না-ফিয।\nরাসূলুল্লাহ (সাল্লাল্লাহু ‘আলাইহি ওয়া সাল্লাম)-এর চরিত্র বৈশিষ্ট্য\nতিনি বলেন আমি দশবছর যাবতকাল ধরে রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর সেবা-যত্ন করেছি। তিনি আমার প্রতি কখনো ‘উহ্’ শব্দটিও উচ্চারণ করেননি (অসন্তোষ প্রকাশ করেননি)। তিনি আমার কোন কাজে কখনো অসন্তোষ প্রকাশ করে বলেননি যে, এটা তুমি করলে কেন অথবা কোন কাজ ছুটে যাওয়ার কারণেও তিনি বলেননি যে, এটা তুমি কেন করলে না। রাসূলুল্লাহ (সাল্লাল্লাহু ‘আলাইহি ওয়া সাল্লাম) ছিলেন সবচাইতে উত্তম চারিত্রিক বৈশিষ্ট্যের মানুষ। আমি রেশম এবং পশম মিশিয়ে বানানো কাপড়ও নিজ হাতে ছুয়ে দেখেছি এবং খাঁটি রেশমী কাপড়ও ছুয়েছি কিন্তু রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর হাতের চেয়ে অধিক নরম ও মসৃন কোন কিছু স্পর্শ করিনি। আমি মৃগনাভির গন্ধও গ্রহণ করেছি এবং আতরের গন্ধও গ্রহণ করেছি কিন্তু রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর শরীরের ঘামের চেয়ে অধিক সুগন্ধ কোন কিছুতেই পাইনি।\nসহীহ, মুখতাসার শামা-ইল (২৯৬) , বূখারী, মুসলিম।\nআবূ ঈসা বলেন, আইশা ও বারাআ (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nআবূ আবদুল্লাহ আল-জাদালী (রহঃ) থেকে বর্ণিতঃ\nআমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর চরিত্র-মাধুর্য সম্বন্ধে আইশা (রাঃ)-কে প্রশ্ন করলাম। তিনি বললেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) কখনো অশ্লীল ও কটুভাষী ছিলেন না, অশ্লীল ব্যবহারও করেননি। তিনি কখনো বাজারে গিয়ে হট্টগোল করতেন না এবং অন্যায়ের দ্বারা অন্যায়ের প্রতিশোধ নেননি। বরং তিনি উদার মন নিয়ে ক্ষমা করে দিতেন।\nসহীহ, মুখতাসার শামা-ইল (২৯৮) , মিশকাত (৫৮২০)\nআবূ ঈসা বলেন, এ হাদীসটি হাসান সহীহ্। আবূ আবদুল্লাহ আল-জাদালীর নাম আবদ ইবনু আবদ, মতান্তরে আবদুর রাহমান ইবনু আব্‌দ।\nউত্তমভাবে ওয়াদা পালন\nতিনি বলেন, আমার খাদীজা (রাঃ)-এর উপর যতটুকু ঈর্ষা হয়েছিল, এতটুকু পরিমাণ ঈর্ষা রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর আর কোন স্ত্রীর উপর হয়নি। অথচ আমি তাঁকে পাইনি। আমার ঈর্ষার কারণ ছিল, তাঁকে রাসূলুল্লাহ (সাল্লাল্লাহু ‘আলাইহি ওয়া সাল্লাম) বেশি বেশি স্মরণ করতেন। তিনি কখনো ছাগল যবেহ করলে খাদীজা (রাঃ)-এর বান্ধবীদের খুঁজে খুঁজে তার গোশত্ উপহার স্বরূপ প্রদান করতেন।\nআবূ ঈসা বলেন, এ হাদীসটি হাসান গারীব সহীহ্\nউন্নত চারিত্রিক গুণ\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ তোমাদের যে ব্যক্তির চরিত্র ও আচরণ সর্বোত্তম তোমাদের মধ্যে সে-ই আমার নিকট সর্বাধিক প্রিয় এবং কিয়ামাত দিবসেও আমার খুবই নিকটে থাকবে। তোমাদের মধ্যে যে ব্যক্তি আমার নিকট সবচেয়ে বেশি ঘৃণ্য সে ব্যক্তি কিয়ামাত দিবসে আমার নিকট হতে অনেক দূরে থাকবে তারা হলোঃ বাচাল, ধৃষ্ট-নির্লজ্জ এবং অহংকারে মত্ত ব্যক্তিরা। সাহাবীগণ বললেন, হে আল্লাহ্‌র রাসূল (সাল্লাল্লাহু ‘আলাইহি ওয়া সাল্লাম) ! বাচাল ও ধৃষ্ট-দাম্ভিকদের তো আমরা জানি কিন্তু মুতাফাইহিকূন কারা? তিনি বললেনঃ অহংকারীরা।\nসহীহ, সহীহাহ্ (৭৯১।\nঅবূ ঈসা বলেন, আবূ হুরাইরা (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান ও উপরোক্ত সূত্রে গারীব। একদল বর্ণনাকারী তাদের বর্ণনায় আবদু রব্বিহি ইবনু সাঈদের নাম উল্লেখ করেননি। তারা সরাসরি মুবারাক ইবনু ফাযালার মাধ্যমে মুহাম্মাদ ইবনুল মুনকাদির হতে জাবির (রাঃ)-এর সূত্রে রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে বর্ণনা করেছেন। এই সূত্রটিই অনেক বেশি সহীহ্। ‘আস-সারসার’ যে লোক বেশি কথা বলে (বাচাল)। ‘আল-মুতাশাদ্দিক’ মানুষের সামনে যে লোক লম্বা লম্বা কথা বলে বেড়ায়, ধৃষ্টতাপূর্ণ ও অশালীন উক্তি করে, নির্লজ্জ ও দাম্ভিকতাপূর্ণ কথা বল।\nঅভিশাপ ও তিরস্কার করা।\nতিনি বলেন, নবী (সাল্লাল্লাহু ‘আলাইহি ওয়া সাল্লাম) বলেছেনঃ মু’মিন ব্যক্তি কখনো অভিশাপকারী হতে পারে না।\nসহীহ, মিশকাত তাহকীক সানী (৪৮৪৮) , জিলালুল জান্নাত (১০১৪)।\nআবূ ঈসা বলেন, ইবনু মাসঊদ (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান গারীব। এ হাদীসটিকে অন্য একদল বর্ণনাকারী উল্লেখিত সনদসূত্রে রাসূলুল্লাহ (সাল্লাল্লাহু ‘আলাইহি ওয়া সাল্লাম) হতে এভাবে বর্ণনা করেছেনঃ “মু’মিনের জন্য অভিশাপকারী হওয়া শোভনীয় নয়” এ হাদীসটি পূর্বের হাদীসের ব্যাখ্যা।\nঅধিক ক্রোধ বা উত্তেজনা\nতিনি বলেন, নবী (সাল্লাল্লাহু ‘আলাইহি ওয়া সাল্লাম)-এর নিকট একজন লোক এসে বলল, আমাকে কিছু শিখিয়ে দিন, তবে আমাকে বেশি বলবেন না, যাতে আমি তা মুখস্থ করতে পারি। তিনি বললেনঃ ক্রোধ প্রকাশ করো না, উত্তেজিত হয়ো না। লোকটি তার কথার পুনরাবৃত্তি করলে প্রতিবারই তিনি বললেনঃ ক্রোধ প্রকাশ করো না, উত্তেজিত হয়ো না।\nআবূ ঈসা বলেন, আবূ সাঈদ ও সুলাইমান ইবনু সারদ (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্ এবং উল্লেখিত সনদসূত্রে গারীব। আবূ হাসীনের নাম উসমান, পিতা আসিম আল-আসাদী।\nক্রোধ নিয়ন্ত্রন প্রসঙ্গে\nসাহ্‌ল ইবনু মুআয ইবনু আনাস আল-জুহানী (রাঃ) হতে তার বাবা থেকে বর্ণিতঃ\nনবী (সাল্লাল্লাহু ‘আলাইহি ওয়া সাল্লাম) বলেছেনঃ যে লোক তার ক্রোধকে বাস্তবায়ন করার ক্ষমতা রেখেও তা নিয়ন্ত্রণ করে-আল্লাহ্ তা‘আলা কিয়ামাত দিবসে তাকে সমগ্র সৃষ্টির সামনে ডেকে এনে জান্নাতের যে কোন হুর নিজের ইচ্ছামতো বেছে নেয়ার অধিকার দিবেন।\nসহীহ, সহীহাহ্ (১৭৫০)।\nতিনি বলেন, রাসূলুল্লাহ (সাল্লাল্লাহ ‘আলাইহি ওয়া সাল্লাম) বলেছেনঃ যে যুবক প্রবীণ ব্যক্তিকে সম্মান করবে, আল্লাহ তা‘আলা তার জন্য এক ব্যক্তিকে নিযুক্ত করবেন যে তাকে তার প্রবীণ বয়সে সম্মান করবে।\nযঈফ, যঈফা (৩০৪), মিশকাত (৪৯৭১)\nআবূ ঈসা বলেছেন, এ হাদীসটি গারীব। আমরা শুধুমাত্র এই শাইখ অর্থাৎ ইয়াযীদ ইবনু বাইয়ানের সূত্রেই এই হাদীস জেনেছি। সনদে আবুর রিজাল আনসারী নামক আরও একজন রাবী আছেন।\nপরস্পর সম্পর্ক ছিন্নকারীদের প্রসঙ্গে\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ জান্নাতের দরজাগুলো সোমবার ও বৃহস্পতিবার খুলে দেয়া হয়। যেসব পাপী আল্লাহ্ তা‘আলার সাথে অংশীদারিত্ব স্থাপন করেনি তাদেরকে মাফ করে দেয়া হয়। কিন্তু পরস্পর সম্পর্ক ছিন্নকারীর ব্যাপারে (আল্লাহ্ তা‘আলা বলেন) : এদেরকে ফিরিয়ে দাও যে পর্যন্ত না এরা নিজেদের মধ্যে সমঝোতা স্থাপন করে।\nসহীহ, ইরওয়া (৩/১০৫) , গাইয়াতুল মারাম (৪১২) , মুসলিম।\nআবূ ঈসা বলেন, এ হাদীসটি হাসান সহীহ্। কোন কোন হাদীসে এভাবে বর্ণিত হয়েছেঃ “এদের উভয়ের বিষয়টি মুলতবি রাখ যে পযন্ত না নিজেদের পারস্পরিক সম্পর্ক সংশোধন করে নেয়।” “আল-মুহ্তাজিরাইনি” বলতে এমন দুইজনকে বুঝানো হয়েছে, যারা পরস্পর সম্পর্ক ছিন্ন করে একজন অন্যজনের প্রতি শত্রুতা পোষণ করে। এটি ঐ হাদীসের মতো যাতে রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ “কোন মুসলমান ব্যক্তির পক্ষে তিনদিনের বেশি সময় তার ভাইকে ছেড়ে থাকা বৈধ নয়”।\nআনসারদের কয়েকজন লোক রাসূলুল্লাহ (সাল্লাল্লাহু ‘আলাইহি ওয়া সাল্লাম)-এর নিকটে যৎসামান্য সাহায্য প্রার্থনা করল। তাদেরকে তিনি তা দিলেন। তারা আরো চাইলে তিনি তাদেরকে তা দিলেন। তারপর তিনি বললেনঃ আমার নিকট যে সম্পদই আছে তোমাদের তা না দিয়ে কখনো জমা করে রাখি না। যে স্বনির্ভর হতে চায় আল্লাহ্ তা‘আলা তাকে স্বনির্ভর করেন। যে (অপরের নিকট চাওয়া হতে) সংযমী হতে চায় আল্লাহ্ তা‘আলা তাকে সংযমী করেন। যে ধৈর্যশীল হতে চায়, আল্লাহ্ তা‘আলা তাকে ধৈর্যের তাওফীক দেন। ধৈর্যের চেয়ে বেশি কল্যাণকর প্রাচর্যপুর্ণ কোন সম্পদ কাউকে দেয়া হয়নি।\nসহীহ, তা’লীকুর রাগীব (২/১১) . সহীহ আবূ দাউদ (১৪৫১) , বুখারী, মুসলিম।\nআবূ ঈসা বলেন, আনাস (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্। ইমাম মালিকের বর্ণনায় আছে “ফালান আযখারাহু আনকুম”, অর্থ একই (তোমাদেরকে না দিয়ে আমি তা জমা করে রাখি না)।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ কিয়ামাত দিবসে দ্বিমুখী স্বভাবের মানুষেরা আল্লাহ্ তা‘আলার নিকট সবচেয়ে নিকৃষ্ট বলে গন্য হবে।\nসহীহ, সহীহুল জামি’ (২২২৬) , সহীহুল আদাবিল মুফরাদ (৯৮৭) , বুখারী, মুসলিম।\nআবূ ঈসা বলেন, আম্মার ও আনাস (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nচোগলখোর (পরোক্ষে নিন্দাকারী) প্রসঙ্গে\nহাম্মাম ইবনুল হারিস (রহঃ) থেকে বর্ণিতঃ\nতিনি বলেন, হুযাইফা ইবনুল ইয়ামান (রাঃ)-কে একজন লোক অতিক্রম করে যাচ্ছিল। তাকে বলা হলো, এই লোক জনসাধারণের কথা প্রশাসকদের কানে পৌঁছিয়ে দেয়। (একথা শুনে) হুযাইফা (রাঃ) বললেন, আমি রাসূলুল্লাহ (সাল্লাল্লাহু ‘আলাইহি ওয়া সাল্লাম)-কে বলতে শুনেছিঃ চোগলখোর জান্নাতে যেতে পারবে না।\nসহীহ, সহীহাহ্ (১০৩৪) , গাইয়াতুল মারাম (৪৩৩) , বুখারী, মুসলিম।\nসুফিয়ান বলেন, “আল-কাত্তাত” অর্থ চোগলখোর। আবূ ঈসা বলেন, এ হাদীসটি হাসান সহিহ\nঅল্প কথা বলা\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ লজ্জা-সম্ভ্রম ও অল্প কথা বলা ঈমানের দুইটি শাখা। অশ্লীলতা ও বাকপটুতা (বাচালতা) নিফাকের (মুনাফিকীর) দুইটি শাখা।\nসহীহ, ঈমান ইবনে আবী শাইবা (১১৮) , মিশকাত তাহকীক ছানী (৪৭৯৬)\nআবূ ঈসা বলেন, এ হাদীসটি হাসান গারীব। আমরা এটিকে আবূ গাসান মুহাম্মাদ ইবনু মুতারিরকের হাদীস হিসাবে জেনেছি। বর্ণনাকারী বলেন, ‘আল-আয়্যু’ অর্থ স্বল্পবাক ‘আল-বাযা-য়ু’ অর্থ অশ্লীল ও নির্লজ্জবাক ‘আল-বায়ান’ অর্থ বাকপটু, বাক্যবাগীশ। যেমন পেশাধারী বক্তারা লম্বা লম্বা বক্তৃতা দিয়ে বেড়ায়, কথার বন্যা ছুটিয়ে দেয় এবং বাকপটুতার আশ্রয় নিয়ে মানুষের এমন সব প্রশংসা করতে থাকে, যা আল্লাহ্ তা‘আলা মোটেই পছন্দ করেন না।\nবক্তৃতা-ভাষণেও রয়েছে যাদুকরী প্রভাব\nরাসূলুল্লাহ (সাল্লাল্লাহু ‘আলাইহি ওয়া সাল্লাম)-এর আমলে দুইজন লোক এসে উপস্থিত হয়। তারা দুজনে এরকম জ্বালাময়ী বক্তৃতা দিল যে, জনগণ আশ্চর্য্ হয়ে গেল। তখন আমাদের দৃষ্টি আকর্ষন করে রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেনঃ কোন কোন বক্তৃতায় যাদু রয়েছে অথবা কোন কোন ভাষণে রয়েছে যাদুকরী প্রভাব।\nআবূ ঈসা বলেন, আম্মার, ইবনু মাসউদ ও আবদুল্লাহ ইবনুশ শিখখীর (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nবিনয় ও নম্রতা প্রসঙ্গে\nরাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ যাকাত বা দানের কারনে কখনো সম্পদের কমতি হয় না। অবশ্যই ক্ষমা ও উদারতার দ্বারা আল্লাহ্ তা‘আলা মান-সম্মান বাড়িয়ে দেন। আল্লাহ্ তা‘আলার সন্তুষ্টি হাসিলের উদ্দেশ্যে যে লোক বিনয় ও নম্রতা অবলম্বন করে আল্লাহ্ তা‘আলা তাকে অতি মর্যাদা সম্পন্ন করেন।\nসহীহ, ইরওয়া (২২০০) , সহীহাহ (২৩২৮) , মুসলিম।\nআবূ ঈসা বলেন, আবদুর রাহমান ইবনু আওফ, ইবনু আব্বাস ও আবূ কাবশা আমর ইবনু সা’দ আল-আনসা-রী (রাঃ) হতেও এ অনুচ্ছেদে হাদীস বর্ণিত আছে। এ হাদীসটি হাসান সহীহ্।\nনবী (সাল্লাল্লাহু ‘আলাইহি ওয়া সাল্লাম) বলেছেনঃ কিয়ামত দিবসে যুলুম-অত্যাচার অন্ধকারের মতো আবির্ভূত হবে।\nআবূ ঈসা বলেন, আবদুল্লাহ্ ইবনু আমর, আইশা, আবূ মূসা, আবূ হুরাইরা ও জাবির (রাঃ) হতেও এ অনুচ্ছেদে হাদীস বর্ণিত আছে। ইবনু উমারের হাদীস হিসাবে এ হাদীসটি হাসান সহীহ্ গারীব।\nনিয়ামাতের মধ্যে ত্রুটি সন্ধান করা অনুচিত\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম) কোন খাদ্যের উপর কখনো দোষারোপ করতেন না। রুচি হলে খেতেন আর না হয় পরিত্যাগ করতেন।\nআবূ ঈসা বলেন, এ হাদীসটি হাসান সহীহ্। আবূ হাযিম হলেন আল-আশজাঈ আল-কূফী, তার নাম সালমান, আয্‌যা আল-আশজাইয়ার মুক্তদাস।\nমু’মিন লোকেকে সম্মান প্রদর্শন করা\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম) মিম্বারে উঠে চিৎকার দিয়ে বললেনঃ হে ঐ জামা’আত, যারা মুখে ইসলাম ক্ববূল করেছ কিন্তু অন্তরে এখনো ঈমান মাজবুত হযনি! তোমরা মুসলমানদের কষ্ট দিবে না, তাদের লজ্জা দিবেনা এবং তাদের গোপন দোষ অনুসন্ধানে প্রবৃত্ত হবে না। কেননা, যে লোক তার মুসলিম ভাইয়ের গোপন দোষ অনুসন্ধানে নিয়োজিত হবে আল্লাহ্ তা‘আলা তার গোপন দোষ প্রকাশ করে দিবেন। আর যে ব্যক্তির দোষ আল্লাহ্ তা‘আলা প্রকাশ করে দিবেন তাকে অপমান করে ছাড়বেন, সে তার উটের হাওদার ভিতরে অবস্থান করে থাকলেও।\nবর্ণনাকারী (নাফি) বলেন, একদিন ইবনু উমার (রাঃ) বাইতুল্লাহ বা কা’বার দিকে তাকিয়ে বললেন, তুমি কতই না ব্যাপক ও বিরাট! তুমি কতইনা সম্মানি তা কিন্তু তোমার চেয়েও মু’মিনের সম্মান ও মর্যাদা আল্লাহ্ তা‘আলার নিকটে অনেক বেশি।\nহাসান, মিশকাত (৫০৪৪) , তা’লীকুর রাগীব (৩/২৭৭)।\nআবূ ঈসা বলেন, এ হাদীসটি গারীব। আমরা এ হাদীসটি শুধু হুসাইন ইবনু ওয়াকিদের সূত্রেই জেনেছি। ইসহাক ইবনু ইবরাহীম আস-সামারকান্দী-হুসাইন ইবনু ওয়াকিদ হতে একইরকম বর্ণনা করেছেন। আবূ বারযা আল-আসলামী (রাঃ)-এর সূত্রে রাসূলুল্লাহ্ (সাল্লাল্লাহু ‘আলাইহি ওয়া সাল্লাম)-এর হতে একইরকম বর্ণিত আছে।\nতিনি বলেন, রাসূলুল্লাহ (সাল্লাল্লাহু ‘আলাইহি ওয়া সাল্লাম) বলেছেনঃ পদে পদে বাধাপ্রাপ্ত ব্যক্তিই সহনশীল ও ধৈর্যশীল হয় এবং অভিজ্ঞতা ছাড়া বিচক্ষণ ও প্রজ্ঞাবান হওয়া যায় না।\nযঈফ, মিশকাত (৫০৫৬)\nআবূ ঈসা বলেনঃ এ হাদীসটি হাসান গারীব। আমরা শুধু উল্লেখিত সনদসূত্রেই এ হাদীসটি জেনেছি।\nকিছু না পেয়ে পাওয়ার ভান করা\nরাসূলুল্লাহ্ (সাল্লাল্লাহু ‘আলাইহি ওয়া সাল্লাম) বলেছেনঃ কাউকে কিছু দান করা হলে পরে তার (দান গ্রহীতার) সংগতি হলে সে যেন এর প্রতিদান দেয়। সংগতি না হলে সে যেন তার প্রশংসা করে। কেননা, যে লোক প্রশংসা করল সে কৃতজ্ঞতা প্রকাশ করল। আর যে তা গোপন রাখল সে অকৃতজ্ঞ হলো। যে লোক এমন কিছু পাওয়ার ভান করল যা তাকে দান করা হয়নি, সে যেন ধোঁকাবাজি ও প্রতারণার দুটি পোশাক পরল।\nহাসান, সহীহাহ (২৬১৭) , তা’লীকুর রাগীব (২/৫৫)।\nআবু ঈসা বলেন, এ হাদীসটি হাসান গারীব। আসমা বিনতু আবী বাক্‌র ও আইশা (রাঃ) হতেও এ অনুচ্ছেদে হাদীস বর্ণিত আছে। “মান কাতামা ফাকাদ কাফারা”-এর অর্থ “যে অনুগ্রহ গোপন করল সে অকৃতজ্ঞতা প্রকাশ করল”।\nحَدَّثَنَا الْحُسَيْنُ بْنُ الْحَسَنِ الْمَرْوَزِيُّ، بِمَكَّةَ وَإِبْرَاهِيمُ بْنُ سَعِيدٍ الْجَوْهَرِيُّ قَالاَ حَدَّثَنَا الأَحْوَصُ بْنُ جَوَّابٍ، عَنْ سُعَيْرِ بْنِ الْخِمْسِ، عَنْ سُلَيْمَانَ التَّيْمِيِّ، عَنْ أَبِي عُثْمَانَ النَّهْدِيِّ، عَنْ أُسَامَةَ بْنِ زَيْدٍ، قَالَ قَالَ رَسُولُ اللَّهِ صلى الله عليه وسلم  " مَنْ صُنِعَ إِلَيْهِ مَعْرُوفٌ فَقَالَ لِفَاعِلِهِ جَزَاكَ اللَّهُ خَيْرًا فَقَدْ أَبْلَغَ فِي الثَّنَاءِ " . قَالَ أَبُو عِيسَى هَذَا حَدِيثٌ حَسَنٌ جَيِّدٌ غَرِيبٌ لاَ نَعْرِفُهُ مِنْ حَدِيثِ أُسَامَةَ بْنِ زَيْدٍ إِلاَّ مِنْ هَذَا الْوَجْهِ . وَقَدْ رُوِيَ عَنْ أَبِي هُرَيْرَةَ عَنِ النَّبِيِّ صلى الله عليه وسلم بِمِثْلِهِ وَسَأَلْتُ مُحَمَّدًا فَلَمْ يَعْرِفْهُ .\nحَدَّثَنِي عَبْدُ الرَّحِيمِ بْنُ حَازِمٍ الْبَلْخِيُّ قَالَ سَمِعْتُ الْمَكِّيَّ بْنَ إِبْرَاهِيمَ يَقُولُ كُنَّا عِنْدَ ابْنِ جُرَيْجٍ الْمَكِّيِّ فَجَاءَ سَائِلٌ فَسَأَلَهُ فَقَالَ ابْنُ جُرَيْجٍ لِخَازِنِهِ أَعْطِهِ دِينَارًا . فَقَالَ مَا عِنْدِي إِلاَّ دِينَارٌ إِنْ أَعْطَيْتُهُ لَجُعْتَ وَعِيَالَكَ . قَالَ فَغَضِبَ وَقَالَ أَعْطِهِ . قَالَ الْمَكِّيُّ فَنَحْنُ عِنْدَ ابْنِ جُرَيْجٍ إِذْ جَاءَهُ رَجُلٌ بِكِتَابٍ وَصُرَّةٍ وَقَدْ بَعَثَ إِلَيْهِ بَعْضُ إِخْوَانِهِ وَفِي الْكِتَابِ إِنِّي قَدْ بَعَثْتُ خَمْسِينَ دِينَارًا . قَالَ فَحَلَّ ابْنُ جُرَيْجٍ الصُّرَّةَ فَعَدَّهَا فَإِذَا هِيَ أَحَدٌ وَخَمْسُونَ دِينَارًا . قَالَ فَقَالَ ابْنُ جُرَيْجٍ لِخَازِنِهِ قَدْ أَعْطَيْتَ وَاحِدًا فَرَدَّهُ اللَّهُ عَلَيْكَ وَزَادَكَ خَمْسِينَ دِينَارًا .\nতিনি বলেন, রাসূলুল্লাহ্ (সাল্লাল্লাহু ‘আলাইহি ওয়া সাল্লাম) বলেছেনঃ কাউকে অনুগ্রহ করা হলে সে যদি অনুগ্রহকারীকে বলে, “তোমাকে আল্লাহ্ তা‘আলা কল্যাণকর প্রতিদান দিন” তবে সে উপযুক্ত ও পরিপূর্ণ প্রশংসা করল।\nসহীহ মিশকাত (৩০২৪) , তা’লীকুর রাগীব (২/৫৫) , রাওযুন নাযীর (৮)।\nআবূ ঈসা বলেন, এ হাদীসটি হাসান, জায়্যিদ (উত্তম) গারীব। এটিকে শুধূমাত্র উক্ত সনদে উসামা ইবনু যাইদ (রাঃ)-এর হাদীস বলে আমরা জানি। রাসূলুল্লাহ্ (সাল্লাল্লাহু ‘আলাইহি ওয়া সাল্লাম)-এর অনুরূপ হাদীস আবূ হুরাইরা (রাঃ) হতেও বর্ণিত হয়েছে। আমি মুহাম্মদ (বুখারীকে) কে এ প্রসঙ্গে প্রশ্ন করলে তিনি এটি জানেন না বলেছেন।\nআব্দুর রহিব ইবনু হাযিম আল বালখী হতে বর্ণিত, তিনি বলেন, আমি মাক্কী ইবনু ইবরাহীমকে বলতে শুনেছি, আমরা ইবনু জুরাইজ আল-মাক্কীর নিকট উপস্থিত ছিলাম এমতাবস্থায় এক ব্যক্তি এসে তার নিকট কিছু চাইল। ইবনু জুরাইজ তার অর্থ সচিবকে বললেন তাকে একটি দীনর দিন। সে বলল, আমার নিকট একটি দীনার ব্যতীত আর কিছু নেই। এটি তাকে দান করলে আমার আপনার পরিবারের সবাইকে উপোস করতে হবে। এ কথা শুনে তিনি রাগান্বিত হলেন এবং বললেনঃ তাকে সেটা দাও। মাক্কী বলেন, আমরা ইবনু জুরাইজের নিকট থাকাবস্থায়ই এক ব্যক্তি একটি চিঠি এবং একটি থলে নিয়ে উপস্থিত হলেন। যাহা তার কোন ভাই তার নিকট পাঠিয়েছেন। চিঠিতে লিখাছিল আমি পঞ্চাশটি দীনার পাঠাইলাম। বর্ণনাকারী বলেন, ইবনু জুরাইজ থলেটি খুলে দীনার গননা করলেন। তাতে তিনি (৫১) একান্নটি দীনার পেলেন। এতে ইবনু জুরাইজ তার অর্থ সচীবকে বললেনঃ তুমি একদীনার দান করেছ, আল্লাহ্ সেটা তোমাকে ফেরত দিয়েছেন তার সাথে অতিরিক্ত আরো পঞ্চাশটি দিয়েছেন।


মে 10, 2016 প্লাটফর্মে অপশনস ট্রেডিং লেখক তানহা মুখোপাধ্যায় 15351 দর্শকরা\n8. যদি আপনি RSI ইন্ডিকেটর সম্পর্কে হঠাৎ প্রিমিয়াম দেন বা বেতন বৃদ্ধি করে থাকেন তবে এই তহবিলের ব্যয় না করার চেষ্টা করুন - আপনার অনিয়মিত তহবিলে সেটিকে সরান, সেখানে অর্থ আরও বেশি হবে। কল্পনা করুন যে তারা না, এবং উপার্জন পূর্ববর্তী স্তর ভিত্তিতে বাস। একই রকমের ট্যাক্স কাটা, যদি আপনি তাদের আউট করে থাকেন এবং অনুরূপ নগদ আয়গুলি সম্পর্কেও একই কথা বলেন।\nRSI ইন্ডিকেটর সম্পর্কে - ফরেক্স ট্রেডিং স্প্রেড\nএকই নামের স্ক্রিপ্টলেট কার্যকর করবেন না। দ্য--noscripts প্যাকেজ মুছে RSI ইন্ডিকেটর সম্পর্কে ফেলার সময় বিকল্প সমতুল্য Diuretics শরীর থেকে অতিরিক্ত তরল অপসারণ করতে ডিজাইন করা হয়, যা চাপ কমানো সাহায্য করে। ঔষধ এই দলের মধ্যে রয়েছে।\nডান দিকে ছবিতে: 1 - বিছানা;2- চাবুক বেল্ট;3- ক্ষমতা প্লেট;4- ছাদ উপাদান। বাতাসের কথাটাই ঠিক. তুমি মনে হয় মুখ পন্ডিত. কাজে ফেল!\nআমি একটি দ্বি-মাত্রিক বাইনারি ম্যাট্রিক্সের এনট্রপি/তথ্য ঘনত্ব/প্যাটার্ন-নমুনার পরিমাপ করতে চাই। স্পষ্টীকরণের জন্য আমাকে কিছু ছবি দেখান। আপনি একযোগে নির্বাচিত ঘরগুলিতে বিভিন্ন ধরনের সীমানা প্রয়োগ করতে পারেন।\n4 বছর বয়সে, শাকিরা তাঁর প্রথম কবিতা লিখেছিলেন, যা তিনি গভীর গর্ব এবং জনগণের কাছে প্রচুর আনন্দের সাথে পড়েন। আট বছর বয়সে, তিনি দক্ষতার সাথে প্রাচ্য নাচ করেন এবং 10 বছর বয়সে তিনি শিশুদের সৌন্দর্য প্রতিযোগিতা এবং প্রতিভা বিজয়ী হয়ে ওঠে। মেয়েটি বুঝতে পেরেছিল যে তার পেশা একটি পর্যায় ছিল এবং সবকিছুই বিখ্যাত হয়ে গেল। সামঞ্জস্য জন্য অটো চেক HDMI তারের। সিস্টেম এমনকি সর্বোচ্চ মানের তারের বাতিল করে এবং বিশেষ চিপের RSI ইন্ডিকেটর সম্পর্কে অভাবে অ্যাপল ডিভাইস এবং টিভি সিঙ্ক্রোনাইজ করতে অস্বীকার করে।\nটাইলযুক্ত মনিটরগুলির পূর্বে প্রতিটি টাইলের জন্য পৃথক জিনেরামা স্ক্রিনে রিপোর্ট করা হয়েছিল। তারা এখন ডিফল্টরূপে একক বড় জিনেরাম পর্দাতে মিলিত হবে। আমরা খেয়াল করা জরুরী যে এই সূচক "পবিত্র ঈপ্সিত বস্তু" নয় চাই। তারা তাদের অপূর্ণতা আছে। এই অ্যালগরিদম, যা তাদের কাজ ভিত্তি করে করা হয়েছে।\nবয়লার রুম প্রবেশদ্বারে, একটি দরজা ইনস্টল করা হয় যে বাইরে (অগ্নি প্রতিরোধী উপাদান) খোলে। চার লুপ গিঁট (ডুমুর 136)। সমান্তরাল এবং এই নোডের একটি নির্দিষ্ট অলঙ্কৃততা বিশুদ্ধভাবে সজ্জিত নোডের বিভাগে দায়ী হতে পারে। এটি প্রসাধন জন্য অলঙ্কার নির্বাচন একটি শিল্পী হিসাবে কাজ করে।\nআদর্শবাদ, সর্বাধিকতা, স্বপ্ন, উদারতা এবং চিন্তার প্রকৃত নিঃস্বার্থতা। প্রকৃতি অত্যন্ত বিতর্কিত। জীবন প্রেরণা বিশ্বাসের উপর ভিত্তি করে "উচ্চতর" RSI ইন্ডিকেটর সম্পর্কে ন্যায়বিচার বিদ্যমান। এই আত্মবিশ্বাসের হঠাৎ হঠাৎ ইতিবাচক গুণাবলী তাদের বিপরীত রূপান্তর করতে পারে। আপনি একটি নির্দিষ্ট ভিডিও দেখছেন এবং এটি জন্য অর্থ প্রদান করা\nপ্রকৃতপক্ষে, আপনাকে প্রথমে নোড সংযোগের জন্য প্রযুক্তিগত শর্তাদি সরবরাহের জন্য একটি লিখিত আবেদন করতে হবে।


জাতির পিতা বঙ্গবন্ধু শেখ মুজিবুর রহমানের রাষ্ট্রচিন্তা ও উন্নয়ন দর্শনের সঙ্গে পরিচিত হতে সংসদ সদস্যদের প্রতি আহ্বান জানিয়েছেন স্পিকার ড. শিরীন শারমিন চৌধুরী। সোমবার সংসদ ভবনের শপথকক্ষে সংসদ সচিবালয় আয়োজিত সংসদ সদস্যদের জন্য তথ্য ও যোগাযোগ প্রযুক্তি এবং গ্রন্থাগার ও গবেষণা সেবা সম্পর্কে তিন দিনব্যাপী অবহিতকরণ কর্মসূচির উদ্বোধনকালে প্রধান অতিথির বক্তৃতায় স্পিকার এ আহ্বান জানান।\nতিনি বলেন, সংসদ লাইব্রেরিতে মূল্যবান ৮৫ হাজারের বেশি বই, গবেষণা প্রতিবেদনের পাশাপাশি জাতির পিতা বঙ্গবন্ধুর বক্তব্যের রেকর্ডসমূহ রয়েছে। তার বক্তব্যের রেকর্ড শোনা ও অধ্যয়ন করার চর্চা বাড়াতে হবে। এ সময় সমৃদ্ধ এই লাইব্রেরি ব্যবহার ও পাঠাভ্যাস বাড়াতে সংসদ সদস্যদের প্রতি আহ্বান জানান স্পিকার।\nশিরীন শারমিন চৌধুরী বলেন, সংসদ সদস্যদের তথ্য ও যোগাযোগ প্রযুক্তি এবং গ্রন্থাগার ও গবেষণা সেবা সম্পর্কে অবহিত হওয়া খুবই জরুরি। এ অবহিতকরণ কোর্স সংসদ সদস্যদের বিশেষ করে নবনির্বাচিতদের জন্য খুবই ফলপ্রসূ হবে। সংসদে এবং সংসদের বাইরেও তথ্য ও প্রযুক্তির ব্যবহার সম্পর্কে সম্যক ধারণা পেতে সাহায্য করবে।\nসংসদীয় কার্যক্রমে সংসদ সদস্যদের আরও সমৃদ্ধ হওয়ার আহ্বান জানিয়ে তিনি বলেন, এরই মধ্যে সংসদ অধিবেশনে দেওয়া প্রধানমন্ত্রী শেখ হাসিনার প্রতি বুধবারের প্রশ্নোত্তর পর্বগুলো গ্রন্থাকারে প্রকাশ হয়েছে। সেটাকে রেফারেন্স হিসেবে ব্যবহার করতে অভিমত ব্যক্ত করেন তিনি।\nসচিবালয়ের সিনিয়র সচিব ড. জাফর আহমেদ খানের সভাপতিত্বে অনুষ্ঠানে জাতীয় সংসদের ডেপুটি স্পিকার মো. ফজলে রাব্বী মিয়া বিশেষ অতিথি হিসেবে বক্তৃতা করেন। এ ছাড়া চিফ হুইপ নুর-ই-আলম চৌধুরী, হুইপ মো. আতিউর রহমান আতিক, ইকবালুর রহিম, পঞ্চানন বিশ্বাস এবং আবু সাঈদ মাহমুদ আল স্বপন উপস্থিত ছিলেন। তিন দিনব্যাপী এ অবহিতকরণ কর্মসূচিতে দুই গ্রুপে ২৪ জন সংসদ সদস্য অংশ নিচ্ছেন।


রণবীরকে ছাড়া জন্মদিনের কেক কাটলেন আলিয়া\n১৫ মার্চ ২০২০, ২১:১৮\nরণবীরকে ছাড়া জন্মদিনের কেক কাটলেন আলিয়া - ছবি : সংগৃহীত\nরোববার, ১৫ মার্চ, ২৭ বছর বয়সে পা রাখলেন আলিয়া ভাট। অতঃপর আদুরে ভাটকন্যার জন্মদিনের সেলিব্রেশন শুরু হয়েছে শনিবার মধ্যরাত থেকেই। কিন্তু পার্টিতে নেই আলিয়ার ‘বয়ফ্রেন্ড’ রণবীর কাপুর। কেন ব্রাত্য কাপুরনন্দন? এই প্রশ্ন অবশ্য অভিনেত্রীর জন্মদিন উদযাপনের ভিডিও দেখে অনেকের মনেই উঁকি দিয়েছে। কিন্তু তাতে কী! জন্মদিনের আগের রাতে শুক্রবারই ‘গাল্লিবয়’-এ দুর্ধর্ষ অভিনয়ের জন্য ‘জি সিনে অ্যাওয়ার্ড’ পেয়ে গেলেন।\nশুক্রবার রাতে অবশ্য আলিয়া নিজেই সোশ্যাল মিডিয়ায় জানিয়েছেন এই খবর। ঠিক তারপরই মধ্যরাতে ঘনিষ্ঠ বান্ধবীদের সাথে জন্মদিন সেলিব্রেট করতে দেখা গিয়েছে ‘ব্রহ্মাস্ত্র’ অভিনেত্রীকে। পার্টিতে উপস্থিত আকাঙ্খা রাজেন কাপুর এবং মেঘনা-সহ আরও অনেকেই। কিন্তু রণবীর কোথায়? ভক্তদের চোখ তো তার দিকেই। করোনার জেরে বর্তমানে বাতিল হয়েছে ‘ব্রহ্মাস্ত্র’র শুটিং। ফলে, শুটিংয়ের চাপও নেই তার। তাহলে তিনি অনুপস্থিত কেন আলিয়ার জন্মদিনের পার্টিতে? প্রশ্ন তুলেছেন অনেকেই। অন্যদিকে মেয়ে আলিয়ার জন্মদিনেই সোশ্যাল মিডিয়ায় এক আবেগঘন পোস্ট করেছেন মা সোনি রাজদান।\nঘনিষ্ঠসূত্র বলছে, আলিয়ার জন্মদিন উপলক্ষে রণবীরের বিশেষ পরিকল্পনা রয়েছে। আর সেসবে ব্যস্ত থাকাতেই সম্ভবত তিনি যেতে পারেননি জন্মদিনের পার্টিতে। তবে আলিয়ার কেক কাটার মুহূর্ত কিন্তু বর্তমানে ভাইরাল। অন্যদিকে, রণবীর সিংয়ের বিপরীতে ‘গাল্লিবয়’ ছবিতে অভিনয় করে ২০২০ সালের ‘জি সিনে অ্যাওয়ার্ড’-এর মঞ্চে সেরা অভিনেত্রীর পুরস্কার জিতে নিয়েছেন।\nপ্রভাসের নতুন ছবি ‘আদি পুরুষ’, বাজেট ৪০০ কোটি রুপি\nস্বামীর সাথে শ্রাবন্তীর পোস্ট ঘিরে তোলপাড়, তৃতীয় বিয়েও টিকছে না!


সাকিব-মুশফিকদের ব্যাট ফেরত আনবে বিসিবি! সাকিব-মুশফিকদের ব্যাট ফেরত আনবে বিসিবি! – bangla24bdnews.com\nরবিবার, ০৭ জুন ২০২০, ১১:৩২ পূর্বাহ্ন\nকরোনায় অসহায়দের সেবায় নিজেদের পছন্দের জিনিস বিকিয়ে দিতে দ্বিধা করছেন না বাংলাদেশের ক্রিকেটাররা। সাকিব আল হাসান, মুশফিকুর রহীম কিংবা হালের আকবর আলীও নিলাম করেছেন তাদের ব্যাট-গ্লাভসসহ ক্রিকেট সরঞ্জামাদি। মাশরাফি তো বিক্রি করে দিয়েছেন তার প্রিয় ব্রেসলেটও।\nসৌম্য সরকারের ব্যাট বিক্রি হয়েছে, তাসকিন আহমেদ দিয়ে দিয়েছেন তার হ্যাটট্রিক করা বল। মোসাদ্দেক হোসেন সৈকত, নাঈম শেখরাও ব্যাট নিলামে তুলেছেন। ক্রিকেটারদের এমন উদ্যোগ নিঃসন্দেহে প্রশংসার দাবি রাখে।\nমাশরাফির ব্রেসলেট অবশ্য ৪২ লাখ টাকায় বিক্রি হলেও সেটি তাকে ফেরত দেয়ার ঘোষণা দিয়েছে বিডার প্রতিষ্ঠান বিএলএফসিএ। কিন্তু সাকিব আল হাসানের বিশ্বকাপ কাঁপানো ব্যাট কিংবা মুশফিকুর রহীমের দেশের ইতিহাসে গড়া প্রথম ডাবল সেঞ্চুরির ব্যাটটি? সেগুলো কি আর কখনও দেখা হবে না পরের প্রজন্মের?\nবাংলাদেশ ক্রিকেট বোর্ড (বিসিবি) তেমনটা চাইছে না। বিসিবি সভাপতি নাজমুল হাসান পাপন আজ (বুধবার) জাতীয় ক্রীড়া পরিষদে করোনায় ক্ষতিগ্রস্ত ক্রীড়াবিদদের আর্থিক অনুদানের চেক প্রদান অনুষ্ঠানে বিশেষ অতিথি হিসেবে উপস্থিত ছিলেন। সেখানেই তিনি জানান, ক্রিকেটারদের স্মারকগুলো ফেরত আনতে যথাসাধ্য চেষ্টা করবেন তারা।\nপাপন বলেন, ‘আমি উদ্যোগ নিব তো অবশ্যই। সবসময়ই ইচ্ছে ছিল। এখন এখানে তো আমরা নিলামে অংশ নিতে পারি না। পরে আমরা চেষ্টা করব কীভাবে রাখা যায়। যদি সুযোগ থাকে, সেগুলোকে আমরা ফেরত আনার চেষ্টা করব।’


কুকুরের জন্য বেকার ভাতা!\nপরিবর্তন ডেস্ক ১২:২৪ অপরাহ্ণ, ফেব্রুয়ারি ১০, ২০১৮\nজানা গেছে, রাইডারের মালিক মিশেল হ্যাডক একজন আইনজীবী। নিজের কুকুরের নামে একটি ইনস্যুরেন্স কোম্পানির পক্ষ থেকে বেকার ভাতার চিঠি তার হাতে পৌঁছালে বেশ অবাক হন তিনি। রাইডার একটি রেস্তোঁরায় কাজ করত। এখন বেকার হয়ে পড়েছে!\nএ ব্যাপারে হ্যাডক জানান, রাইডার কখনো কোনো রেস্তোরাঁয় কাজ করেছিল বলে তার মনে পড়ে না। একটি ফেসবুক পোস্টে তিনি বলেন, ‘আমার কুকুর রাইডার সপ্তাহে ৩৬০ ডলার বেকার ভাতা পেতে চলেছে। জানি না এতো টাকা দিয়ে সে কী করবে!’


চ্যাম্পিয়ন্স ট্রফির কারণেই সাসেক্সে খেলবেন মুস্তাফিজ! - MysmsBD.Com Login Sign Up HomeSms ZoneTube [Trick] Uc Browser দিচ্ছে ৪০০০টাকা করে বিকাশে। বাংলাদেশ থেকে প্রথম থেকে ৪০০০ জন পাবে ৪০০০ টাকা করে । Home › খেলাধুলার খবর › ক্রিকেট দুনিয়া › চ্যাম্পিয়ন্স ট্রফির কারণেই সাসেক্সে খেলবেন মুস্তাফিজ! চ্যাম্পিয়ন্স ট্রফির কারণেই সাসেক্সে খেলবেন মুস্তাফিজ!In ক্রিকেট দুনিয়া - Jun 02 at 3:57pm আগামী বছর জুনে ইংল্যান্ডে অনুষ্ঠিত হবে ৮ জাতির চ্যাম্পিয়ন্স ট্রফি।সেখানে অংশ নিবে বাংলোদেশ। চ্যাম্পিয়ন্স ট্রফির কারণেই মুস্তাফিজের সাসেক্সে খেলার সম্ভাবনা বেশি। গত বছরের মাঝামাঝিতে অভিষেকের পর উপমহাদেশের বাইরের ফাস্ট উইকেটে খেলা হয়নি তার। সাসেক্সে খেললে সেটা জাতীয় দলের জন্যও ইতিবাচক বলে বলে মনে করছেন ক্রিকেট বিশেষজ্ঞরা। যে কারণে ফিটনেস থাকা সাপেক্ষে মুস্তাফিজের কাউন্টিকে খেলার পক্ষে তারা। বিসিবিও চিন্তা করছে এমনটা।\nবাংলাদেশ দলের সাবেক অধিনায়ক ও বর্তমান প্রধান নির্বাচক ফারুক আহমেদ বললেন,‘ মুস্তাফিজ যদি ফিট থাকে , আর সে যদি যদি খেলতে চায় তাহলে, তার কাউন্টিতে যাওয়া উচিৎ। কাউন্টি ক্রিকেট যে কোন খেলোয়াড়ের জন্যই স্বপ্নের। ওখানে অভ্যস্ত হওয়া মানে অস্ট্রেলিয়া, নিউজিল্যান্ড, দক্ষিণ আফ্রিকার কন্ডিশনেও অভ্যস্ত হওয়া। আমার মনে হয় ওখানকার এক বছরের অভিজ্ঞতা উপমহাদেশের চার বছরের অভিজ্ঞতার সমান। মুস্তাফিজ এখনও সিম কন্ডিশনে খেলেনি। আগামী বছর চ্যাম্পিয়ন্স ট্রফি। সাসেক্সে খেলার অভিজ্ঞতাটাও তখন কাজে আসবে। তবে সব কিছু নির্ভর করছে মুস্তাফিজের উপরই। সে কতটা ফিট, তার উপর।’\nকেউ কেউ বলছেন, মুস্তাফিজের বোলিং রহস্য অনেক ব্যাটসম্যানই জেনে ফেলেছেন। কিন্তু এই ধারণার সঙ্গে একমত নন ফারুক আহমেদ। ফারুক আহমেদ বলেন,‘ ওয়াসিম ওয়াকার যখন শুরু করেছিলেন, তখনও তাদের নিয়ে অনেক গোবেষণা হয়েছিল।\nকিন্তু তাতে বেশি কিছু হয়নি। তাদের ক্যারিয়ার সেভাবেই শেষ হয়েছে। আমি মনে করি, মুস্তাফিজের ক্যারিয়ারও অনেক লম্বা হবে।সে ঠিকঠাই বল করে গেছে। আমার তো মনে হয়, ব্যাটসম্যানদের ঝামেলায় ফেলা বোলারদের মধ্যে সে সবচেয়ে উপরে।’\nটানা ক্রিকেট খেললে পেসারদের ইনজুরিতে পড়ার সম্ভাবনা অত্যন্ত বেশি থাকে। গত ছয় মাস ধরে টানা ক্রিকেট খেলছেন কাটার বয়। তাই বিসিবি চেয়েছিল মুস্তাফিজকে বিশ্রাম দিতে। কাউন্টিতে খেলার জন্য যে টাকা মুস্তাফিজ পেত, সেটা বিসিবিরে পক্ষ থেকে দেওয়ারও চিন্তা ভাবনা করা হয়েছিল। তবে সেই অবস্থান থেকে সরে এসেছে বিসিবি। ফিট থাকলে মুস্তাফিজের সাসেক্সে খেলার পক্ষেই ক্রিকেট বোর্ড।\nএ প্রসঙ্গে বিসিবির অন্যতম পরিচালক মাহবুব আনাম বললেন,‘ মুস্তাফিজের শারীরিক ও মানসিক অবস্থার কথা চিন্তা করে বোর্ড সিদ্ধান্ত নেবে। ইংল্যান্ডের উইকেটে যেহেতু আমরা আগামী বছর চ্যাম্পিয়নস ট্রফি খেলতে যাব, সেখানকার অভিজ্ঞতা যদি ওর থাকে বাংলাদেশ ক্রিকেটই উপকৃত হবে। সাসেক্সের তুলনায় আমরাই বেশি উপকৃত হব।’ [Trick] Uc Browser দিচ্ছে ৪০০০ টাকা করে বিকাশে। বাংলাদেশ থেকে প্রথম থেকে ৪০০০ জন পাবে ৪০০০ টাকা করে । Facebook Twitter Googleplus Pint Mizu Ahmed Posts 3947 Post Views 606 Related আরও দেখুন অন্যান্য ক্যাটাগরি মরগানকে অধিনায়ক করেই ইংল্যান্ডের দল ঘোষণা2hours ago 119 ঢাকা ডায়নামাইটস বনাম খুলনা টাইটান্সের সম্ভাব্য একাদশ2hours ago 194 বিপিএলে টিকিটের দাম বৃদ্ধি!2hours ago 165 চিটাগং ভাইকিংস ও রাজশাহী কিংসের সম্ভাব্য একাদশ2hours ago 227 ভয়াবহ আগুন থেকে বাঁচলেন পাক ক্রিকেটাররা, আহত ৪৫3hours ago 128 মুখোমুখি চিটাগাং ও রাজশাহী : কে করবে কোয়ালিফাই? Yesterday at 11:43pm 451 রাসেল-লুইসের বিগ সিক্স হাঁকানোর রহস্য! Yesterday at 11:31pm 454 টেস্ট ক্রিকেটার থেকে টেনিস বল ক্রিকেটার! Yesterday at 11:04pm 212 পাঠকের মন্তব্য (0)Please login To write comment


প্রধানমন্ত্রী, আপনি এখনো একা; 'বজ্র'দের ডাকুন | C News Bangla\nআগস্ট ৩০, ২০১৭ Nizhoom সম্পাদকীয়, সাম্প্রতিক\tLeaveacomment\nসেদিন রবিবার বিকালে জাতীয় প্রেস ক্লাবে বঙ্গবীর কাদের সিদ্দিকী বীর উত্তমের কৃষক শ্রমিক জনতা লীগের একটি আলোচনা সভায় গিয়েছিলাম। বাঙালি জাতির মহত্তম নেতা বঙ্গবন্ধু শেখ মুজিবুর রহমান প্রশ্নে আমার আনুগত্য নিঃশর্ত।\nজন্মের পর বেড়ে ওঠার সঙ্গে সঙ্গে তার বীরত্বের গল্পই শুনিনি, হূদয়ে লালন করেছি। জাতীয় ও আন্তর্জাতিক ষড়যন্ত্রের পথে তার হত্যাকাণ্ডের মধ্য দিয়ে নেমে আসা অন্ধকার সময়ে অগ্রজের হাত ধরে তার আদর্শ বুকে লালন করে ছাত্রলীগের রাজনীতিতে পথ হেঁটেছি। সেই ছাত্ররাজনীতি থেকে পেশাগত জীবনের এ পরিণত বয়সে এসেও আমি তাকে গভীরভাবে পাঠ করি। পাঠ করতে করতে এখনো রোমাঞ্চিত হই, অভিভূত হই, মুগ্ধ হই এবং গর্ববোধ করি। এ মহান নেতাকে হৃদয়ের গভীরে ঠাঁই দিতে দিতে আমার আত্মাজুড়ে লালন করি।\nআমি সব সময় বলি, আমার নেতার নাম বঙ্গবন্ধু, দলের নাম মানুষ। হিংসা, বিদ্বেষ, প্রতিহিংসা, ষড়যন্ত্র, সংঘাতময় রাজদুর্নীতির এ যুগে কোনো দলের প্রতি আমার আনুগত্য নেই। কিন্তু আমিও স্বপ্ন দেখি, গোটা জাতিকে এক মোহনায় মিলিত করে জাতির জনক বঙ্গবন্ধু শেখ মুজিবুর রহমান স্বাধিকার, স্বাধীনতার পথ ধরে সুমহান মুক্তিযুদ্ধের মধ্য দিয়ে স্বাধীন বাংলাদেশ প্রতিষ্ঠা করে যে স্বপ্ন দেখিয়েছিলেন সেই স্বপ্ন হলো— একটি অসাম্প্রদায়িক, গণতান্ত্রিক, বৈষম্যহীন বাংলাদেশের, একটি মানবিক রাষ্ট্রের মানবিক রাজনীতির।\nমানব কল্যাণের নিরাবরণ, সাদামাটা জীবনের আত্মত্যাগের রাজনীতিই ছিল তার দীক্ষা। সেই রাজনীতি ও স্বপ্ন এখনো পূরণ হয়নি। ’৭৫-এর ১৫ আগস্ট কাল রাতে পরিবার-পরিজনসহ জাতির জনক বঙ্গবন্ধু শেখ মুজিবুর রহমানকে একদল উচ্ছৃঙ্খল, বিপথগামী সেনা সদস্য হত্যা করেছিল। স্ত্রী, পুত্র, পুত্রবধূ, এমনকি শিশু সন্তানদেরও রেহাই দেয়নি।\nকাদের সিদ্দিকীর আলোচনা সভায় অনেক বিলম্বে আমি পৌঁছি। তখন অনুষ্ঠানের শেষ বক্তা ড. কামাল হোসেন কথা বলছিলেন। ড. কামাল হোসেনের বক্তব্য শেষ হতেই সবাই চলে যাবেন, কিন্তু বঙ্গবীর কাদের সিদ্দিকী (বীর উত্তম) সবাইকে থাকার অনুরোধ জানিয়ে আমাকে কথা বলার যখন সুযোগ করে দেন, লজ্জায় আমার মাথা নিচু হয়ে যায়। কিন্তু বঙ্গবন্ধু ও তার প্রতি গভীর ভালোবাসায় কিছু কথা বলেছি। কিন্তু ওখানে বসে ভাবছিলাম, বঙ্গবন্ধুকে হত্যার পর ধানমন্ডির রক্তাক্ত বাসভবনে রাষ্ট্রের জনককে অনাদর-অবহেলায় ফেলে রেখে একদল ঘাতক যখন উল্লাস করতে করতে উচ্চাভিলাষী, বিশ্বাসঘাতক, মীরজাফর ও বঙ্গবন্ধুর পাঁচ শীর্ষ সহচরের একজন খন্দকার মোশতাককে বঙ্গভবনে রাষ্ট্রপতির আসনে বসাল তখন দলের অনেকের মধ্যে কেউ ভয়ে, কেউবা নির্ভয়ে লোভের পথে সেই সরকারে যোগ দিলেন। কেউবা একটি অসাংবিধানিক খুনি সরকারকে শপথবাক্য পাঠ করালেন, কেউবা খুনিদের মঞ্চে সেই শপথ অনুষ্ঠান পরিচালনা করলেন।\nবাহিরে মুক্তিযুদ্ধে পরাজিত, রাজনীতিতে নিষিদ্ধ, সংখ্যালঘু, ধর্মান্ধ রাজনৈতিক শক্তি স্বস্তি ফেলল। মুজিববিদ্বেষী অতি বিপ্লবী ও উগ্রপন্থিরা অনেকেই তাদের কাতারে বন্দী হলেন। দেশজুড়ে একক আধিপত্য বিস্তারকারী বৃহৎ রাজনৈতিক দল আওয়ামী লীগ নেতৃত্ব বিভ্রান্তির চোরাবালিতে ডুবল। প্রতিরোধের কোনো ডাক কেউ দিলেন না। কেউ কেউ খুনিদের সঙ্গে আপস না করে জেলখানায় জীবন দিলেন। কেউ কেউ কঠিন নির্যাতনের মুখে পতিত হয়ে কারাদহন নিলেন। তিন বাহিনীর প্রধানরা খুনিদের কাছে অবনত মস্তকে আনুগত্যই প্রকাশ করেননি; ইতিহাসের বলদের মতো শপথ অনুষ্ঠান ও বেতার ভাষণ উপভোগ করলেন। অনেক সিনিয়র সামরিক অফিসার রাষ্ট্রনায়কের হত্যাকাণ্ড ঠেকাতে তো পারেননি, তারাও খুনিদের প্রতিরোধে ব্যর্থ হলেন।\nলাখো শহীদের রক্তে রঞ্জিত বাংলাদেশ রাষ্ট্রের জনক হত্যার বিচারের পথ রুদ্ধ হলো। শুধু তাই নয়, খুনিদের রাষ্ট্রীয় পৃষ্ঠপোষকতা দিয়ে গেলেন শেখ হাসিনা-পূর্ব সব শাসকেরা। যারা বলেন বঙ্গবন্ধুর জানাজায় লোক হয়নি তারা ইতিহাসের নির্মম সত্যকে অস্বীকার করেন। মৃত মুজিবকে সেদিন ক্ষমতাসীন খুনিচক্র এতটাই ভয় পেয়েছিল যে, অস্ত্রের মুখে তার নিথর দেহ হেলিকপ্টারে তুলে নিয়ে টুঙ্গিপাড়ায় দাফন করেছে। কেউ কেউ সাগরে ভাসিয়ে দেওয়ার মনোবাসনাও প্রকাশ করেছিলেন। তাদের পরিণতিও সুখের হয়নি, বিয়োগান্তক হয়েছে। ইতিহাস তাদের নিন্দিত করেছে। জনমন তাদের গ্লানিতে ডুবিয়েছে।\nবঙ্গবন্ধুর একজন আদর্শের সন্তান ছিলেন বঙ্গবীর কাদের সিদ্দিকী (বীর উত্তম)। দেশের অভ্যন্তরে কাদেরিয়া বাহিনী গঠন করে এ সুদর্শন তরুণ মুক্তিযুদ্ধে তার বাহিনী নিয়ে বীরত্বপূর্ণ যুদ্ধই পরিচালনা করেননি, নিজেও গুলিবিদ্ধ হয়েছেন। আন্তর্জাতিক গণমাধ্যমে বাঘা সিদ্দিকী হিসেবে বীরত্বের খ্যাতি কুড়িয়েছেন। সেই কাদের সিদ্দিকী সেদিন পিতৃহত্যার সময় আওয়ামী লীগের কোনো দায়িত্বশীল নেতা ছিলেন না। জনপ্রতিনিধি হয়ে টাঙ্গাইলের গভর্নর নিযুক্ত হয়েছেন মাত্র। তার হৃদয়, তার রক্ত প্রতিশোধের নেশায় পিতৃহত্যার প্রতিবাদে জেগে উঠল। ‘বঙ্গবন্ধুর আরেক সন্তান জীবিত’ বলেই তিনি আবারও প্রতিরোধ যুদ্ধের ডাক দিলেন।\nজাতীয় মুক্তি বাহিনীর ব্যানারে সেদিন বঙ্গবন্ধুর ১৭ হাজার তরুণ কর্মী তার সঙ্গে যোগ দিলেন। দুই বছর যুদ্ধ করলেন। শতাধিক তরুণ শহীদ হলেন। এমনকি বিশ্বজিৎ নন্দীর মতো টগবগে তরুণ অতর্কিত হামলার মুখে যুদ্ধ করতে করতে গুলিবিদ্ধ হয়ে বেঁচে গেলেও ফাঁসির দণ্ড দিয়েছিল সামরিক আদালত। সেখান থেকে শ্রীমতি ইন্দিরা গান্ধীর অনুরোধে সেনাশাসক এরশাদ মুক্তি দিয়েছিলেন। সেদিন কাদের সিদ্দিকীর ডাকে যারা প্রতিরোধ যুদ্ধে গিয়েছিলেন তারা সেসব নিন্দুকের মুখে চুনকালি লেপন করেছিলেন; যারা বলেছিলেন বঙ্গবন্ধু হত্যার পর কোনো প্রতিবাদ হয়নি। গোটা দেশ সেদিন স্তব্ধ হয়ে গিয়েছিল। সামরিক বা রাজনৈতিক নেতৃত্বের ডাক আসলে জনগণ রাস্তায় নেমে আসত।\nমানব সভ্যতার ইতিহাসে এমন হত্যাকাণ্ড কখনো ঘটেনি। বঙ্গবীর কাদের সিদ্দিকী পিতা হারিয়ে বছরের পর বছর মাংস খেতে পারেননি। নির্বাসিত জীবনযাপন করেছেন। বঙ্গবন্ধুকন্যা শেখ হাসিনাকে তার আপন বড় বোনের মতোই হৃদয় দিয়ে লালন করেছেন। বঙ্গবন্ধুকন্যা শেখ হাসিনাও বজ্রকে ছোট ভাইয়ের স্নেহ দিয়েছেন। অভিমানী ভাইয়ের আশ্রয়ের ঠিকানাই তিনি ছিলেন। এখনো তাদের আত্মার সম্পর্ক রয়েছে। কিন্তু মান-অভিমানের পালা যেন শেষ হয় না। মাঝে মাঝে তখনো মাথায় এসেছে, এখনো ভাবি, যে বীর যোদ্ধা জীবন বাজি রেখে পিতৃ হত্যার বদলা নিতে গিয়ে আওয়ামী লীগই নয়, বঙ্গবন্ধুর আদর্শের অনুসারী সব মানুষের মুখ উজ্জ্বল করেছিলেন; ভারতের রাজনীতিবিদরা যাকে বাঘা সিদ্দিকী বলে সম্মান করেছেন, ভালোবেসেছেন, এদেশের তরুণরা যাকে সেই যুদ্ধের সামরিক কায়দার পোশাক ও টুপি পরিহিত, শ্মশ্রুমণ্ডিত বীরকে নায়কের আসনে বসিয়েছিল। সেই তাকেই দেশে ফিরিয়ে আনতে আওয়ামী লীগ কেন সংগ্রাম করেনি?\nতার স্ত্রী নাসরীন সিদ্দিকী বঙ্গবীর কাদের সিদ্দিকীর স্বদেশ প্রত্যাবর্তন কমিটি করে আন্দোলন করেছেন। সেনাশাসন যুগের অবসান ঘটলে তিনি যেদিন দেশে ফিরেন বিমানবন্দরে লাখ লাখ মানুষের আবেগ উচ্ছ্বাসে আত্মহারা আনন্দে ঢল নামল। সেখানে তাকে অর্ভ্যথনা জানাতে আওয়ামী লীগের সিনিয়র নেতারা কেন গেলেন না? সেদিন শুধু ফজলুর রহমান ও তৎকালীন ছাত্রলীগের সাধারণ সম্পাদক অসীম কুমার উকিল গেলেন। আওয়ামী লীগের মান ইজ্জত রেখেছিলেন তারা। তার বেদনাহত নির্বাসিত জীবনের অবসান ঘটিয়ে আত্মত্যাগের মহিমায় বীরের বেশে যিনি ফিরলেন তাকে আওয়ামী লীগের শীর্ষ নেতারা কেন বরণ করতে বিমানবন্দরে যাননি। আওয়ামী লীগ ক্ষমতায় আসার পর সেনাশাসক জিয়াউর রহমানের খালকাটা কর্মসূচিতে যারা যোগ দিলেন তাদের কেউ কেউ মন্ত্রী হলেও কাদের সিদ্দিকীর ভাগ্যে মন্ত্রিত্ব দূরে থাক তার বাড়িতে পুলিশি অভিযান কেন হলো?\nভাবতে ভাবতে এর রহস্য আমি উন্মোচন করতে পারি না। একজন বীর নায়ককে দলের অনেক নেতা সেদিন ঈর্ষা করেছিলেন। তারাও আজ সুখে নেই। যন্ত্রণা ও গ্লানির জীবন ভোগ করছেন। সেদিন বঙ্গবীর কাদের সিদ্দিকী বোনের সঙ্গে অভিমান করে বুকভাঙা কান্নায় মানুষকে কাঁদিয়ে সংসদ থেকে পদত্যাগ করে দল ছেড়ে ছিলেন। তাকে দলে রাখার উদ্যোগ কেউ নেননি। কেন এমনটি হলো আমি তার উত্তর পাই না। তিনি যখন তৎকালীন স্পিকার হুমায়ুন রশীদ চৌধুরীর কাছে সংবাদকর্মীদের নিয়ে পদত্যাগপত্র জমা দিচ্ছিলেন, তখন ১৫ আগস্টের মহাদুর্দিনে জার্মান রাষ্ট্রদূত হিসেবে গভীর মমতা ও সাহসিকতা নিয়ে বঙ্গবন্ধুর দুই কন্যাকে আশ্রয় দেওয়া সেদিনের স্পিকারের হাত পদত্যাগপত্র গ্রহণে কাঁপছিল। তার সামনে বসা তৎকালীন যোগাযোগমন্ত্রী আনোয়ার হোসেন মঞ্জু বিব্রতবোধ করছিলেন। তার চোখ-মুখ লাল হয়ে উঠেছিল। আনোয়ার হোসেন মঞ্জু পরে আমাকে বলেছিলেন, কাদের সিদ্দিকীর যত দোষ-ত্রুটিই থাক, ’৭১ ও ’৭৫-এর বীরত্বের কারণে সেসব এড়িয়ে আওয়ামী লীগের তাকে বুকে ধরে রাখাই উচিত ছিল। আমি এখনো আনোয়ার হোসেন মঞ্জুর সেই মন্তব্যটি হৃদয় দিয়ে উপলব্ধিই করি না, বিশ্বাসও করি।\nবঙ্গবীর কাদের সিদ্দিকীর ছেড়ে দেওয়া আসনে উপনির্বাচনে তিনি যখন বিজয়ের পথে তখন সরকারি দল আওয়ামী লীগ কেন তার বিজয় ঠেকাতে গেল? তাও বুঝি না। একটি আসন মুজিব-সন্তানকে দিয়ে দিলে কী এমন ক্ষতি হতো? পিতৃহত্যার প্রতিরোধ যোদ্ধা যখন দল ছেড়ে কৃষক-শ্রমিক লীগের কাউন্সিল ডাকলেন, সেটি কাদের ইন্ধনে গুলিবর্ষণ করে পণ্ড করে দেওয়া হয়েছিল? এ হিসাব মাথায় আসে না। বঙ্গবন্ধু হত্যার পর সেনাশাসক জিয়াউর রহমানের খালকাটা বিপ্লবে রাজনৈতিক সিদ্ধান্ত গ্রহণ করে কমিউনিস্ট পার্টির যে নুহে আলম লেনিন ও আবদুল মান্নান খানরা উড়ে এসে আওয়ামী লীগের এমপি-মন্ত্রীই নন, প্রেসিডিয়াম সদস্য হন; সেখানে একজন বীরের, বার বার বঙ্গবন্ধু ও আওয়ামী লীগ প্রশ্নে, দেশের মুক্তিযুদ্ধের প্রশ্নে সাধকের মতো অগ্নি পরীক্ষায় উত্তীর্ণ প্রতিবাদী প্রতিরোধ যোদ্ধা কাদের সিদ্দিকীর ঠাঁই হয় না, মন্ত্রিত্ব হয় না, প্রেসিডিয়ামে জায়গা হয় না? আজও আমি বুঝতে পারি না, একটি রাষ্ট্রের জনকের খুনিরা অসাংবিধানিকভাবে যেখানে ক্ষমতায়, সেখানে তাদের প্রতিরোধ যোদ্ধাদের স্বীকৃতি দিতে অসুবিধা কোথায়?\nমাননীয় প্রধানমন্ত্রী, আমার সব প্রশ্নের জবাব হয়তো আপনিই দিতে পারেন। একটি অসাংবিধানিক খুনি সরকারের বিরুদ্ধে সশস্ত্র যুদ্ধ রাজনৈতিক ইতিহাসে গৌরবের দ্যুতি ছড়ায়, রাষ্ট্রদ্রোহিতার কলঙ্ক বয়ে আনে না। সেই যুদ্ধে যাওয়া নায়ক কাদের সিদ্দিকীকে কেন আওয়ামী লীগে টেনে আনা যায় না? যারা মুজিব সরকার উত্খাত করতে চেয়েছিলেন, যারা যুদ্ধবিধ্বস্ত বাংলাদেশে বঙ্গবন্ধু ও তার বিদ্বেষী মনোভাব নিয়ে চরম হটকারিতা, উগ্রতা দেখিয়েছেন, ’৭৫-পরবর্তী সময়ে বঙ্গবন্ধু ও তার পরিবারের চরিত্র হনন করেছেন, বঙ্গবন্ধু বললে চিৎকার করে উঠেছেন খুনিদের মতো কণ্ঠে শেখ মুজিব উচ্চারণ করতেন। ১৫ আগস্ট বঙ্গবন্ধুর ঢাকা বিশ্ববিদ্যালয়ে যাওয়ার প্রাক্কালে যারা রাতভর বোমাসন্ত্রাসে নগরী কাঁপিয়েছিলেন তারা সবাই আজ বঙ্গবন্ধুর জিকির করতে করতে আওয়ামী লীগ সরকারের বেনিফিসিয়ারি হয়েছেন। কেউ ’৯৬ সাল থেকে কেউবা ২০০৮ সাল থেকে। কিন্তু যাদের অস্থিমজ্জায়, রক্তে, চিন্তায়, চেতনায় বঙ্গবন্ধু ছাড়া আর কিছু নেই, তারা কেন দলের বাইরে থাকবেন। তারা কেন অবহেলা অনাদরে পড়ে থাকবেন। যারা প্রতিরোধ যুদ্ধে জীবন দিয়েছেন তাদের পরিবারের খবর কেন আওয়ামী লীগ সরকার রাখবে না। বঙ্গবন্ধুকন্যা যখন ক্ষমতায় সেই দুঃসময়ের সংগঠন আর প্রতিরোধ যোদ্ধাদের খবর কেন সরকার বা দল নেবে না, আমি তা বুঝি না।\nমাননীয় প্রধানমন্ত্রী, আপনিই নীলকণ্ঠের মতো কত বঙ্গবন্ধু-বিদ্বেষী, আওয়ামী লীগবিরোধী ও দুঃসময়ের কৌশল গ্রহণকারী, চতুর মস্কোপন্থি, চীনাপন্থিদের সরকারে ঠাঁই দিলেন, দলে আশ্রয় দিলেন; নিজ ক্ষমতায় যারা এমপি হওয়ার যোগ্যতা রাখেন না তাদের এমপি-মন্ত্রী বানালেন, দলীয় পদ-পদবি দিলেন; সেখানে বার বার অস্ত্র হাতে জীবনের ঝুঁকি নিয়ে যুদ্ধে যাওয়া বঙ্গবীর কাদের সিদ্দিকীকে কেন কাছে টানছেন না? কিন্তু একটি কারণে আপনার প্রতি আমার কৃতজ্ঞতার শেষ নেই। যারা বঙ্গবন্ধুর মতো বিশ্বনন্দিত নেতাকে ঔদ্ধত্য দেখিয়েছিল, তার চামড়া দিয়ে জুতা বানাতে চেয়েছিল, যারা তাকে উত্খাত করতে চেয়েছিল, যারা তার চামড়া দিয়ে ঢোল আর হাড্ডি দিয়ে ঢোল বাজাতে চেয়েছিল তাদের দিয়ে আপনি গর্বিত মুজিবকন্যা হিসেবে নিজের পায়ের জুতা পালিশ করাচ্ছেন।\nমাননীয় প্রধানমন্ত্রী, বঙ্গবন্ধু মৃত্যুর আগে বার বার বলেছেন আত্মসমালোচনা, আত্মসংযম, আত্মশুদ্ধি লাভের নির্দেশ দিয়েছিলেন। সেই পথ অনুসরণ করে বঙ্গবন্ধু হত্যার পর সারা দেশে যে তারুণ্য মহান মুজিবের আদর্শ নিয়ে নতুন করে উজ্জীবিত ও জেগে উঠেছিলেন তাদের রাজনৈতিক অবস্থান আজ কোথায়? মাননীয় প্রধানমন্ত্রী পঁচাত্তরের ১৫ আগস্ট যারা বঙ্গবন্ধুর রক্তের ওপর দাঁড়িয়ে বিশ্বাসঘাতক, মীরজাফর খুনি মোশতাকের পথ নিয়ে মন্ত্রিত্ব গ্রহণ করেছিল, তারা জীবনের শেষ দিন পর্যন্ত আওয়ামী লীগ করেছে। যারা সেদিন নেতৃত্বদানে ব্যর্থ হয়েছিলেন, যারা সেনাশাসক জিয়াউর রহমানের খালাকাটা বিপ্লবে রাজনৈতিক সিদ্ধান্ত গ্রহণ করে যোগ দিয়েছিলেন তারা সবাই আওয়ামী লীগ করছেন। এমপি, মন্ত্রী হয়েছেন।\nছোট মানুষ হিসেবে আপনার কাছে আমার প্রশ্ন সেদিনের প্রতিরোধ যোদ্ধা বঙ্গবীর কাদের সিদ্দিকী বীর উত্তম কেন আওয়ামী লীগ করতে পারলেন না? অভিমানী ভাই, স্নেহময়ী বড় বোনের কাছে বড় বেশি আবদার হয়তো করে ফেলেছিলেন। দেশে আসার পরও ’৮২ সালে কল্যাণী ও বজ্র বলে আপনি তাকে যে চিঠি লিখেছেন সেখানে বলেছেন, ‘জানি খুব রেগে আছো। মনে হয় দূর থেকেও তোমার রাগ দেখতে পাই। আমার সঙ্গে তো শুধু রাগ অভিমানই করলে, আবার এও জানি যত রাগই করো না কেন, আপার সামনে এলে সব রাগ পানি হয়ে যেতে বাধ্য। চিঠি দেই না দেখে এটা ভেবো না যে, মনে করি না। সব সময় মনে করি। খবরও যে পাই না তা নয়, খবরও পাই। তাছাড়া ঢাকায় অনেক ভিড়ের মাঝে আমি ভীষণ একা। ’\nমাননীয় প্রধানমন্ত্রী সময় অনেক বদলে গেছে, আজ সারা দেশে যতদূর চোখ যায়, শুধু আওয়ামী লীগ আর আওয়ামী লীগ। সুবিধাবাদী, মতলববাজ, বর্ণচোরা, তদবিরবাজ, একাত্তরের পরাজিত জামায়াতকর্মী, সেনাশাসক জিয়ার বিএনপির সঙ্গে জড়িত সবাই আজ আওয়ামী লীগ আর আওয়ামী লীগ। মাননীয় প্রধানমন্ত্রী, আপনার চারদিকে এত স্তাবক কোরাস করে, দেখলে ভয় লাগে। মনে হয় কেউ বঙ্গবন্ধুর সেই আত্মশুদ্ধির পথ নিচ্ছে না। বঙ্গবন্ধুর নির্লোভ, নিরাবরণ, সাদামাটা ত্যাগের রাজনীতির সততার পথ থেকে দলকে অনেকদূর নিয়ে গেছে।\nমাননীয় প্রধানমন্ত্রী, আপনার ধমনীতে বঙ্গবন্ধুর রক্ত। এ রক্ত পরাভব মানে না। বঙ্গবীর কাদের সিদ্দিকীর রক্তে চতুরতা নেই। জেদ আছে, একগুঁয়েমি আছে, সরলতা আছে, মহান মুজিব ও আপনাদের জন্য অন্তরে ক্রন্দন আছে। সেই ক্রন্দন আছে বলেই, ১৫ আগস্ট জাতির বেদনাবিধুর শোকাবহ সন্ধ্যায় মিলাদ মাহফিল শেষে আপনি তাকে পরম স্নেহে ডেকে নেন। সেও তার পিতার টুঙ্গিপাড়ার কবরে গিয়ে মহান আল্লাহ রাব্বুল আলামিনের কাছে দুই হাত তুলে রাতভর হৃদয়ে আকুতিভরা মোনাজাত করেছেন। একুশের গ্রেনেড হামলার পর ঢাকায় ফিরেই সোজা আপনার কাছে ছুটে যান। আপনি শুধু একজন বঙ্গবীর কাদের সিদ্দিকীর বড় বোনই নন, অসংখ্য মুজিবভক্ত, দুঃসময়ের চ্যালেঞ্জ গ্রহণ করা বঙ্গবন্ধুর আদর্শের কর্মীদের পরম আশ্রয়। আপনার প্রিয় বজ্রকে কাছে টানুন। বজ্রকে আপনার চেয়ে জীবিত কোনো রাজনীতিবিদ বা আওয়ামী লীগার বেশি চেনেন না, পড়তেও পারেন না। মান্নান খানরা মন্ত্রী হলে, জিয়ার খালকাটা বাম মতিয়া চৌধুরী আওয়ামী লীগের এমপি, মন্ত্রী, নেতা হলে, আপনার প্রিয় বজ্র কেন অভিমান-অনুরাগে রাস্তায় রাস্তায় ঘুরবে? ওয়ান-ইলেভেনে বঙ্গবীর পালিয়ে যাননি, সেদিন আওয়ামী লীগে থাকলে আপনার কারাফটকের বাইরে সব প্রতিরোধ ভেঙে তিনি অবস্থান নিয়ে বলতেন, এ দেশ বঙ্গবন্ধুর নামে পিতার ডাকে যুদ্ধ করে স্বাধীন করেছি, যমুনার পানিতে ভেসে আসিনি। আমার বোনের মুক্তি চাই। বোকাসোকা দীর্ঘদেহী কাদের সিদ্দিকী বুকভরা দহন ও ভালোবাসা রাখে বলেই দ্রোহ করতে পারে, অভিমান করতে পারে; বিশ্বাসঘাতকতা ও ষড়যন্ত্রের পথে পা বাড়াতে পারে না।\nমাননীয় প্রধানমন্ত্রী, দেশকে উন্নয়নের মহাসড়কে নিয়েছেন। সুশাসন নিশ্চিত করুন। সব ষড়যন্ত্রের বিরুদ্ধে প্রতিরোধ গড়তে দলের নেতা-কর্মীদের আদর্শিক রাজনীতির পথে ফিরিয়ে এনে সুসংগঠিত করুন। বঙ্গবন্ধু ও আপনি আজীবন মানুষের গণতন্ত্রের অধিকারের জন্য, ভোটাধিকারের জন্য সংগ্রাম করেছেন। একটি গ্রহণযোগ্য নির্বাচনের চ্যালেঞ্জ আপনার সামনে। সেই চ্যালেঞ্জ আপনি গ্রহণ করে সব রাজনৈতিক শক্তি ও মানুষকে আস্থায় আনুন। সংসদীয় গণতন্ত্রকে শক্তিশালী করুন। বিচার বিভাগের স্বাধীনতা নিরাপদ রাখুন। দলের সর্বস্তরের নেতা-কর্মী যেভাবে বিচার বিভাগের সঙ্গে নির্বাহী বিভাগের আজকের লড়াইয়ে রাজভিখেরিরাও একটি স্বাধীনচেতা বিচার বিভাগের বিরুদ্ধে হটকারী, ভেংচি মাখানো অশ্লীল, অশ্রাব্য কথা বলে। তখন তা কল্যাণ বয়ে আনতে পারে না। এসব চাটুকার, মোসাহেব, আগুন্তুক কিংবা হঠাৎ গজিয়ে ওঠা নেতাদের থামান। আপনার সংগ্রাম, আপনার একার। আপনার সংগ্রাম, জনগণের সংগ্রাম। সুযোগ-সন্ধানী মতলববাজদের সংগ্রাম নয়। আপনার পাশে শেখ কামাল, শেখ জামাল নেই, আপনার আদরের রাসেল নেই। সুখে-দুঃখে সবেধন নীলমণি শেখ রেহানা রয়েছেন। গভীরভাবে চিন্তা করলে দেখবেন, আপনি সেই ’৮২-তে লেখা চিঠির ভাষার মতো এখনো একা, বড় বেশি একা। আপনার একটি ভাই বজ্র, যে একাত্তর ও ’৭৫-এর বীরত্বে বঙ্গবন্ধুর সন্তান হিসেবে বিশ্বনন্দিত হয়েছেন। দোহাই লাগে, তাকে কাছে টানুন। ’৭৫-এর পর বড় নেতারা বিভ্রান্ত করলেও মাঠের তৈরি কর্মীরা বঙ্গবন্ধুর আদর্শের প্রতি, আপনার প্রতি নিঃশর্ত আনুগত্য রেখে পথ চলছে, দল করছে। তাদের রাজনৈতিকভাবে প্রতিষ্ঠিত করুন।